title: 2007/114/ES: Sklep Komisije z dne 8. februarja 2007 o spremembi Sklepa Komisije 2005/56/ES o ustanovitvi Izvajalske agencije za izobraževanje, avdiovizualno in kulturo za upravljanje dejavnosti Skupnosti na področjih izobraževanja, avdiovizualnega in kulture z uporabo Uredbe Sveta (ES) št. 58/2003(Besedilo velja za EGP).

text:
               17.2.2007

               SL

               Uradni list Evropske unije

               L 49/21

      SKLEP KOMISIJE

   z dne 8. februarja 2007
   o spremembi Sklepa Komisije 2005/56/ES o ustanovitvi „Izvajalske agencije za izobraževanje, avdiovizualno in kulturo“ za upravljanje dejavnosti Skupnosti na področjih izobraževanja, avdiovizualnega in kulture z uporabo Uredbe Sveta (ES) št. 58/2003
   (Besedilo velja za EGP)
   (2007/114/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (1), in zlasti člena 3(1) Uredbe,
   ob upoštevanju naslednjega:

               (1)

               Izvajalska agencija za izobraževanje, avdiovizualno in kulturo (v nadaljevanju „agencija“) je v skladu s členom 4 Sklepa Komisije 2005/56/ES (2) zadolžena za nekatere naloge v zvezi z upravljanjem programov Skupnosti na področjih izobraževanja, avdiovizualnega in kulture.

               (2)

               Večina programov, ki jih agencija izvaja, se je 31. decembra 2006 zaključila. V obdobju od 1. januarja 2007 do 31. decembra 2013 jih bodo nadomestili novi programi.

               (3)

               Zunanja ocena, ki jo je Komisija izvedla novembra 2006 v skladu s členom 3(2) Sklepa 2005/56/ES, je pokazala, da je najboljša rešitev, če se nekateri centralizirani deli programov Skupnosti na področjih izobraževanja, avdiovizualnega in kulture upravljajo s pomočjo agencije. Ta ocena zato vsebuje priporočilo, naj se naloge agencije razširijo in zajamejo upravljanje centraliziranih delov novih programov na področjih izobraževanja, avdiovizualnega in kulture.

               (4)

               V skladu z omenjeno oceno je treba agenciji dodeliti ne le upravljanje teh novih programov, ampak tudi projektov, ki se kljub temu, da spadajo na področja, za katera je agencija trenutno pristojna, lahko financirajo na podlagi drugih določb in iz drugih virov. To so projekti, ki se lahko financirajo s pomočjo Skupnosti državam zahodnega Balkana, s sredstvi Evropskega razvojnega sklada, z nekaterimi instrumenti evropske sosedske politike in partnerstva, finančnimi instrumenti sodelovanja pri razvoju ter na podlagi nekaterih dogovorov, ki jih je Skupnost sklenila s tretjimi državami na področjih izobraževanja, poklicnega usposabljanja in mladih.

               (5)

               Poleg tega želi Komisija agenciji dodeliti nalogo vzpostavitve informacijske mreže o izobraževanju v Evropi („Eurydice“) na ravni Skupnosti iz ukrepa 6.1 druge faze akcijskega programa Skupnosti na področju izobraževanja „Socrates“ in prek horizontalnega programa akcijskega programa na področju izobraževanja in vseživljenjskega učenja „Life Long Learning“.

               (6)

               Nenazadnje je treba za trajno in učinkovito upravljanje novih programov, ki jih bo agencija izvajala, podaljšati njeno življenjsko dobo in jo uskladiti s trajanjem teh novih programov. V življenjsko dobo agencije je treba vključiti tudi obdobje njenega postopnega opuščanja („phasing out“), ki traja dve leti po obdobju izvajanja teh novih programov (2014–2015), tako da lahko agencija zaključi projekte, ki so izbrani v zadnjem letu tega obdobja izvajanja.

               (7)

               Zato je treba spremeniti Sklep 2005/56/ES.

               (8)

               Določbe, predvidene s tem sklepom, so v skladu z mnenjem Odbora za izvajalske agencije –

         SKLENILA:
   Člen 1
   Sklep 2005/56/ES se spremeni:

               1.

               Člen 3(1) se nadomesti z naslednjim besedilom:
               „1.   Agencija je ustanovljena za obdobje, ki se začne 1. januarja 2005 in konča 31. decembra 2015.“

               2.

               Člen 4(1) se nadomesti z naslednjim besedilom:
               „1.   Agencija je odgovorna za upravljanje nekaterih delov naslednjih programov Skupnosti:

                           1.

                           druga faza akcijskega programa Skupnosti na področju izobraževanja ‚Socrates‘ (2000–2006), odobrena s Sklepom št. 253/2000/ES Evropskega parlamenta in Sveta (3);

                           2.

                           druga faza akcijskega programa Skupnosti na področju poklicnega usposabljanja ‚Leonardo da Vinci‘ (2000–2006), odobrena s Sklepom 1999/382/ES Sveta (4);

                           3.

                           akcijski program Skupnosti ‚Mladi‘ (2000–2006), odobren s Sklepom št. 1031/2000/ES Evropskega parlamenta in Sveta (5);

                           4.

                           program ‚Kultura 2000‘ (2000–2006), odobren s Sklepom št. 508/2000/ES Evropskega parlamenta in Sveta (6);

                           5.

                           projekti s področja visokošolskega izobraževanja, ki se lahko financirajo na podlagi določb o pomoči partnerskim državam v vzhodni Evropi in srednji Aziji (2000–2006), predvideni v Uredbi Sveta (ES, Euratom) št. 99/2000 (7);

                           6.

                           projekti s področja visokošolskega izobraževanja, ki se lahko financirajo na podlagi določb o pomoči Albaniji, Bosni in Hercegovini, Hrvaški, Zvezni republiki Jugoslaviji in Nekdanji jugoslovanski republiki Makedoniji (2000–2006), odobreni v okviru Uredbe Sveta (ES) št. 2666/2000 (8);

                           7.

                           projekti, ki se lahko financirajo na podlagi določb sporazuma med Evropsko skupnostjo in Združenimi državami Amerike o prenovi programa sodelovanja na področju visokošolskega izobraževanja in poklicnega izobraževanja in usposabljanja (2001–2005), odobrenega s Sklepom Sveta 2001/196/ES (9);

                           8.

                           projekti, ki se lahko financirajo na podlagi določb sporazuma med Evropsko skupnostjo in vlado Kanade o prenovi programa sodelovanja na področju visokošolskega izobraževanja in usposabljanja (2001–2005), odobrenega s Sklepom Sveta 2001/197/ES (10);

                           9.

                           program za spodbujanje razvoja evropskih avdiovizualnih del (MEDIA Plus – razvoj, distribucija in promocija) (2001–2006), odobren s Sklepom Sveta 2000/821/ES (11);

                           10.

                           program usposabljanja za strokovnjake v industriji evropskih avdiovizualnih programov (usposabljanje MEDIA) (2001–2006), odobren s Sklepom št. 163/2001/ES Evropskega parlamenta in Sveta (12);

                           11.

                           večletni program za učinkovito vključevanje informacijskih in komunikacijskih tehnologij (IKT) v sisteme izobraževanja in usposabljanja v Evropi (program e-učenja) (2004–2006), odobren s Sklepom št. 2318/2003/ES Evropskega parlamenta in Sveta (13);

                           12.

                           akcijski program Skupnosti za spodbujanje aktivnega evropskega državljanstva (državljanska udeležba) (2004–2006), odobren s Sklepom Sveta 2004/100/ES (14);

                           13.

                           akcijski program Skupnosti za spodbujanje ustanov, ki so na evropski ravni dejavne na področju mladih (2004–2006), odobren s Sklepom Evropskega parlamenta in Sveta št. 790/2004/ES (15);

                           14.

                           akcijski program Skupnosti za spodbujanje ustanov, ki so dejavne na evropski ravni ter podpirajo posebne dejavnosti na področju izobraževanja in usposabljanja (2004–2006), odobren s Sklepom št. 791/2004/ES Evropskega parlamenta in Sveta (16);

                           15.

                           akcijski program Skupnosti za spodbujanje ustanov, ki so na evropski ravni dejavne na področju kulture (2004–2006), odobren s Sklepom št. 792/2004/ES Evropskega parlamenta in Sveta (17);

                           16.

                           projekti s področja visokošolskega izobraževanja, ki se lahko financirajo iz virov 9. Evropskega razvojnega sklada (2000–2007) (18);

                           17.

                           program za izboljšanje kakovosti visokošolskega izobraževanja in spodbujanje medkulturnega razumevanja s sodelovanjem s tretjimi državami (Erasmus Mundus) (2004–2008), odobren s Sklepom št. 2317/2003/ES Evropskega parlamenta in Sveta (19);

                           18.

                           projekti, ki se lahko financirajo na podlagi določb sporazuma med Evropsko skupnostjo in Združenimi državami Amerike o prenovi programa sodelovanja na področju visokošolskega izobraževanja in poklicnega izobraževanja in usposabljanja (2006–2013), odobrenega s Sklepom Sveta 2006/910/ES (20);

                           19.

                           projekti, ki se lahko financirajo na podlagi določb sporazuma med Evropsko skupnostjo in vlado Kanade o vzpostavitvi okvira sodelovanja na področju visokošolskega izobraževanja, usposabljanja in mladih (2006–2013), odobrenega s Sklepom Sveta 2006/964/ES (21);

                           20.

                           akcijski program na področju vseživljenjskega izobraževanja in usposabljanja ‚Life Long Learning‘ (2007–2013), odobren s Sklepom št. 1720/2006/ES Evropskega parlamenta in Sveta (22);

                           21.

                           program ‚Kultura‘ (2007–2013), odobren s Sklepom št. 1855/2006/ES Evropskega parlamenta in Sveta (23);

                           22.

                           program ‚Evropa za državljane‘, namenjen spodbujanju aktivnega evropskega državljanstva (2007–2013) in odobren s Sklepom št. 1904/2006/ES Evropskega parlamenta in Sveta (24);

                           23.

                           program ‚Mladi v akciji‘ (2007–2013), odobren s Sklepom št. 1719/2006/ES Evropskega parlamenta in Sveta (25);

                           24.

                           program podpore za evropski avdiovizualni sektor (MEDIA 2007) (2007–2013), odobren s Sklepom št. 1718/2006/ES Evropskega parlamenta in Sveta (26);

                           25.

                           projekti s področja visokošolskega izobraževanja in mladih, ki se lahko financirajo na podlagi določb instrumenta za predpristopno pomoč (2007–2013), vzpostavljenega z Uredbo Sveta (ES) št. 1085/2006 (27);

                           26.

                           projekti s področja visokošolskega izobraževanja, ki se lahko financirajo na podlagi določb o pomoči državam v razvoju v Aziji ter o gospodarskem sodelovanju z njimi, odobrenih v okviru Uredbe Sveta (EGS) št. 443/92 (28);

                           27.

                           projekti s področja visokošolskega izobraževanja, ki se lahko financirajo na podlagi določb evropskega sosedskega in partnerskega instrumenta, ustanovljenega z Uredbo (ES) št. 1638/2006 Evropskega parlamenta in Sveta (29);

                           28.

                           projekti s področja visokošolskega izobraževanja, ki se lahko financirajo na podlagi določil o finančnih instrumentih za razvojno sodelovanje, ustanovljenega z Uredbo (ES) št. 1905/2006 Evropskega parlamenta in Sveta (30).

               3.

               K členu 4(2) se doda naslednja točka (d):

                           „(d)

                           vzpostavitev informacijske mreže na ravni Skupnosti o izobraževanju v Evropi (‚Eurydice‘) za zbiranje, analizo in širjenje informacij ter za pripravo študij in objav.“

               4.

               Člen 6, Subvencije, se nadomesti z naslednjim besedilom:
               „Člen 6
               Subvencije
               Agencija za svoje delovanje ne glede na druge prihodke prejme subvencijo iz splošnega proračuna Evropskih skupnosti ter sredstva Evropskega razvojnega sklada. Ta subvencija in sredstva se črpajo iz finančnih sredstev, dodeljenih zadevnim programom, omenjenim v členu 4(1), in po potrebi iz sredstev drugih programov Skupnosti, ki jih izvaja agencija v skladu s členom 4(3).“

         Člen 2
   Ta sklep začne veljati 1. januarja 2007.

      V Bruslju, 8. februarja 2007

            Za Komisijo

         Ján FIGEĽ

            Član Komisije

      (1)  UL L 11, 16.1.2003, str. 1.

      (2)  UL L 24, 27.1.2005, str. 35.

      (3)

               (1)*

                  UL L 28, 3.2.2000, str. 1. Sklep, kakor je bil nazadnje spremenjen z Uredbo Sveta (ES) št. 885/2004 (UL L 168, 1.5.2004, str. 1).

      (4)

               (2)*

                  UL L 146, 11.6.1999, str. 33. Sklep, kakor je bil nazadnje spremenjen z Uredbo (ES) št. 885/2004.

      (5)

               (3)*

                  UL L 117, 18.5.2000, str. 1. Sklep, kakor je bil nazadnje spremenjen z Uredbo (ES) št. 885/2004.

      (6)

               (4)*

                  UL L 63, 10.3.2000, str. 1. Sklep, kakor je bil nazadnje spremenjen z Uredbo (ES) št. 885/2004.

      (7)

               (5)*

                  UL L 12, 18.1.2000, str. 1. Uredba, kakor je bila nazadnje spremenjena z Uredbo Sveta (ES) št. 2112/2005 (UL L 344, 27.12.2005, str. 23).

      (8)

               (6)*

                  UL L 306, 7.12.2000, str. 1. Uredba, kakor je bila nazadnje spremenjena z Uredbo (ES) št. 2112/2005.

      (9)

               (7)*

                  UL L 71, 13.3.2001, str. 7.

      (10)

               (8)*

                  UL L 71, 13.3.2001, str. 15.

      (11)

               (9)*

                  UL L 336, 30.12.2000, str. 82. Sklep, kakor je bil nazadnje spremenjen z Uredbo (ES) št. 885/2004.

      (12)

               (10)*

                  UL L 26, 27.1.2001, str. 1. Sklep, kakor je bil nazadnje spremenjen z Uredbo (ES) št. 885/2004.

      (13)

               (11)*

                  UL L 345, 31.12.2003, str. 9.

      (14)

               (12)*

                  UL L 30, 4.2.2004, str. 6.

      (15)

               (13)*

                  UL L 138, 30.4.2004, str. 24.

      (16)

               (14)*

                  UL L 138, 30.4.2004, str. 31.

      (17)

               (15)*

                  UL L 138, 30.4.2004, str. 40.

      (18)

               (16)*

               Sklad, ustanovljen z notranjim sporazumom med predstavniki vlad držav članic, ki so se sestali v okviru Sveta, o financiranju in upravljanju pomoči Skupnosti na podlagi Finančnega protokola k Sporazumu o partnerstvu med afriškimi, karibskimi in pacifiškimi državami ter Evropsko skupnostjo in njenimi državami članicami, podpisanim v Cotonouju (Benin) dne 23. junija 2000, in o dodelitvi finančne pomoči za čezmorske države in ozemlja, za katere se uporabljajo določbe dela štiri Pogodbe ES (UL L 317, 15.12.2000, str. 355).

      (19)

               (17)*

                  UL L 345, 31.12.2003, str. 1.

      (20)

               (18)*

                  UL L 346, 9.12.2006, str. 33.

      (21)

               (19)*

                  UL L 397, 30.12.2006, str. 14.

      (22)

               (20)*

                  UL L 327, 24.11.2006, str. 45.

      (23)

               (21)*

                  UL L 372, 27.12.2006, str. 1.

      (24)

               (22)*

                  UL L 378, 27.12.2006, str. 32.

      (25)

               (23)*

                  UL L 327, 24.11.2006, str. 30.

      (26)

               (24)*

                  UL L 327, 24.11.2006, str. 12.

      (27)

               (25)*

                  UL L 210, 31.7.2006, str. 82.

      (28)

               (26)*

                  UL L 52, 27.2.1992, str. 1. Uredba, kakor je bila nazadnje spremenjena z Uredbo (ES) št. 2112/2005.

      (29)

               (27)*

                  UL L 310, 9.11.2006, str. 1.

      (30)

               (28)*

                  UL L 378, 27.12.2006, str. 41.“


title: Sklep (EU) 2016/2371 Evropskega parlamenta in Sveta z dne 14. decembra 2016 o zagotavljanju nadaljnje makrofinančne pomoči Hašemitski kraljevini Jordaniji

text:
               23.12.2016

               SL

               Uradni list Evropske unije

               L 352/18

         SKLEP (EU) 2016/2371 EVROPSKEGA PARLAMENTA IN SVETA
   z dne 14. decembra 2016
   o zagotavljanju nadaljnje makrofinančne pomoči Hašemitski kraljevini Jordaniji
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije in zlasti člena 212(2) Pogodbe,
   ob upoštevanju predloga Evropske komisije,
   po posredovanju osnutka zakonodajnega akta nacionalnim parlamentom,
   v skladu z rednim zakonodajnim postopkom (1),
   ob upoštevanju naslednjega:

               (1)

               Odnosi med Evropsko unijo (v nadaljnjem besedilu: Unija) in Hašemitsko kraljevino Jordanijo (v nadaljnjem besedilu: Jordanija) se razvijajo v okviru evropske sosedske politike (ESP). Jordanija je 24. novembra 1997 podpisala pridružitveni sporazum (2) z Unijo, ki je začel veljati 1. maja 2002. Na podlagi navedenega sporazuma sta Unija in Jordanija v 12-letnem prehodnem obdobju postopoma vzpostavili območje proste trgovine. Poleg tega je začel leta 2007 veljati sporazum o nadaljnji liberalizaciji kmetijskih proizvodov (3). Leta 2010 sta se EU in Jordanija dogovorili o partnerstvu „naprednega statusa“, ki razširja področje sodelovanja. Protokol o mehanizmu za reševanje sporov v trgovinskih odnosih med EU in Jordanijo, ki je bil parafiran decembra 2009, je začel veljati 1. julija 2011. Dvostranski politični dialog in gospodarsko sodelovanje se nadalje razvijata v okviru pridružitvenega sporazuma in enotnega okvira podpore, sprejetega za obdobje 2014–2017.

               (2)

               Jordanija je od leta 2011 začela več političnih reform za okrepitev parlamentarne demokracije in pravne države. Ustanovila je ustavno sodišče in neodvisno volilno komisijo, jordanski parlament pa je sprejel več pomembnih zakonov, vključno z zakonom o volitvah, zakonom o političnih strankah ter zakoni o decentralizaciji in občinah.

               (3)

               Gospodarstvo Jordanije je utrpelo veliko škodo zaradi stalnih nemirov v regiji, zlasti v sosednjem Iraku in Siriji. Skupaj s slabšim svetovnim okoljem so ti regionalni nemiri izredno negativno vplivali na zunanje prihodke in izčrpali javne finance. Jordanija se spopada z negativnim vplivom na turizem in tuje neposredne naložbe, zaprtimi trgovskimi potmi in motnjami dobave zemeljskega plina iz Egipta. Poleg tega na jordansko gospodarstvo vpliva tudi velik pritok sirskih beguncev, ki povečuje pritisk na njen fiskalni položaj, javne storitve in infrastrukturo.

               (4)

               Po izbruhu konfliktov v Siriji leta 2011 je Unija izrazila nedvoumno zavezo, da bo podpirala Jordanijo pri odpravljanju gospodarskih in socialnih posledic sirske krize, zlasti zaradi prisotnosti velikega števila sirskih beguncev na njenem ozemlju. Povečala je finančno podporo Jordaniji ter okrepila sodelovanje na mnogih področjih, vključno s civilno družbo, volilnim sistemom, varnostjo, regionalnim razvojem ter socialnimi in gospodarskimi reformami. Poleg tega je Unija Jordaniji ponudila možnost sklenitve sporazuma o poglobljenem in razširjenem območju proste trgovine.

               (5)

               V teh težkih gospodarskih in finančnih razmerah so se jordanski organi in Mednarodni denarni sklad (MDS) avgusta 2012 dogovorili o prvem programu za gospodarsko prilagoditev, ki je bil podprt s triletnim aranžmajem „stand-by“ v višini 2 000 milijonov USD. Ta program je bil avgusta 2015 uspešno zaključen. Jordanija je v okviru tega programa zelo napredovala pri fiskalni konsolidaciji, h kateri je prispevalo tudi znižanje cen nafte, in številnih strukturnih reformah.

               (6)

               Decembra 2012 je Jordanija zaprosila za dodatno makrofinančno pomoč Unije. Na tej podlagi je bil decembra 2013 (4) sprejet sklep o zagotavljanju makrofinančne pomoči v višini 180 milijonov EUR v obliki posojil (MFA-I). Memorandum o soglasju, ki določa pogoje politike v zvezi z MFA-I, je začel veljati 18. marca 2014. Po izvedbi dogovorjenih strateških ukrepov je bila prva tranša MFA-I izplačana 10. februarja 2015, druga pa 15. oktobra 2015.

               (7)

               Od začetka sirske krize je Unija Jordaniji namenila skoraj 1 130 milijonov EUR. Poleg 180 milijonov EUR iz prvega ukrepa makrofinančne pomoči ta znesek vključuje 500 milijonov EUR v obliki rednega programiranega dvostranskega sodelovanja za Jordanijo, financiranega v okviru evropskega instrumenta sosedstva, približno 250 milijonov EUR iz proračuna za humanitarno pomoč in več kot 30 milijonov EUR iz instrumenta za prispevanje k stabilnosti in miru. Poleg tega je Evropska investicijska banka od leta 2011 dala na voljo posojila v višini 264 milijonov EUR.

               (8)

               Okrepitev sirske krize leta 2015 je Jordanijo močno prizadela zaradi učinkov na trgovino, turizem in zaupanje vlagateljev. Jordanijo je prizadelo tudi zmanjšanje finančne podpore držav Sveta za sodelovanje v Zalivu zaradi znižanja cen nafte. Zato se je gospodarska rast ponovno upočasnila, brezposelnost se je povečala in pojavile so se nove fiskalne potrebe in potrebe po zunanjem financiranju.

               (9)

               V teh težavnih razmerah je Unija ponovno poudarila svojo zavezanost podpori Jordanije pri njenem procesu reform in spopadanja z gospodarskimi in socialnimi izzivi. To zavezo je zlasti izrazila na konferenci „Podpora Siriji in regiji“, ki je potekala 4. februarja 2016 v Londonu, kjer je državam, ki jih je begunska kriza najbolj prizadela, vključno z Jordanijo, Unija obljubila finančno podporo v višini 2 390 milijonov EUR v obdobju 2016–2017. Politična in gospodarska podpora Unije jordanskemu procesu reform je skladna s politiko Unije do regije južnega Sredozemlja, kakor je določena v okviru ESP.

               (10)

               Po poslabšanju gospodarskega in finančnega položaja Jordanije sta MDS in Jordanija prav tako začela razgovore o nasledstveni ureditvi, ki bi lahko imela obliko instrumenta za povečanje financiranja (v nadaljnjem besedilu: program MDS), obsegala pa bi verjetno obdobje treh let z začetkom v drugi polovici leta 2016. Namen novega programa MDS bi bilo zmanjšanje kratkoročnih plačilnobilančnih težav Jordanije in spodbujanje izvajanja odločnih prilagoditvenih ukrepov.

               (11)

               Jordanija je marca 2016 zaradi slabšanja gospodarskega stanja in obetov Unijo zaprosila za dodatno makrofinančno pomoč.

               (12)

               Ker je Jordanija država, ki jo zajema ESP, bi se morala šteti za upravičenko do makrofinančne pomoči Unije.

               (13)

               Makrofinančna pomoč Unije bi morala biti izreden finančni instrument nevezane in nenamenske plačilnobilančne podpore, namenjene takojšnjim potrebam upravičenke po zunanjem financiranju, in bi morala podpreti izvajanje strateškega programa, ki vsebuje takojšnje odločne ukrepe prilagajanja in strukturnih reform, oblikovane za kratkoročno izboljšanje plačilnobilančnega položaja.

               (14)

               Ker je v plačilni bilanci Jordanije še vedno znatna vrzel v zunanjem financiranju, ki presega sredstva, ki jih zagotavljajo MDS in druge večstranske institucije, je makrofinančna pomoč Unije Jordaniji v trenutnih izjemnih okoliščinah ustrezen odziv na prošnjo Jordanije za podporo gospodarski stabilizaciji v povezavi s programom MDS. Makrofinančna pomoč Unije bi z dopolnitvijo sredstev iz finančnega aranžmaja MDS podprla gospodarsko stabilizacijo in program strukturnih reform Jordanije.

               (15)

               Makrofinančna pomoč Unije bi morala biti namenjena za podporo ponovni vzpostavitve vzdržnega stanja v zunanjem financiranju Jordanije, s čimer bi se podprl njen gospodarski in družbeni razvoj.

               (16)

               Določitev zneska makrofinančne pomoči Unije temelji na celoviti kvantitativni oceni preostalih potreb Jordanije po zunanjem financiranju in upošteva zmožnost države, da se financira z lastnimi sredstvi, zlasti z mednarodnimi rezervami, ki so ji na voljo. Makrofinančna pomoč Unije bi morala dopolnjevati programe in finančna sredstva, ki jih zagotavljata MDS in Svetovna banka. Pri določanju zneska pomoči se upoštevajo tudi pričakovani finančni prispevki večstranskih donatorjev, potreba po zagotavljanju pravične porazdelitve bremena med Unijo in drugimi donatorji, drugi instrumenti Unije za zunanje financiranje, ki se že uporabljajo v Jordaniji, in dodana vrednost celotne vključenosti Unije.

               (17)

               Komisija bi morala zagotoviti pravno in vsebinsko skladnost makrofinančne pomoči Unije s ključnimi načeli in cilji na različnih področjih zunanjega delovanja, z ukrepi, sprejetimi v zvezi z navedenimi področji, ter drugimi ustreznimi politikami Unije.

               (18)

               Makrofinančna pomoč Unije bi morala podpirati zunanjo politiko Unije do Jordanije. Službe Komisije in Evropska služba za zunanje delovanje bi morale v celotnem obdobju zagotavljanja makrofinančne pomoči tesno sodelovati, da bi usklajevale in zagotavljale doslednost zunanje politike Unije.

               (19)

               Makrofinančna pomoč Unije bi morala podpirati zavezanost Jordanije vrednotam, ki jih deli z Unijo, vključno z demokracijo, pravno državo, dobrim upravljanjem, spoštovanjem človekovih pravic, trajnostnim razvojem in zmanjševanjem revščine, kakor tudi njeno zavezanost načelom odprte in pravične trgovine, ki temelji na pravilih.

               (20)

               Pogoj za dodelitev makrofinančne pomoči Unije bi moral biti, da Jordanija spoštuje učinkovite demokratične mehanizme, vključno z večstrankarskim parlamentarnim sistemom, in pravno državo ter zagotavlja spoštovanje človekovih pravic. Poleg tega bi morali posebni cilji makrofinančne pomoči Unije povečati učinkovitost, preglednost in odgovornost sistemov za upravljanje javnih financ v Jordaniji ter spodbujati strukturne reforme, katerih cilj je podpiranje trajnostne in vključujoče rasti, ustvarjanje novih delovnih mest in fiskalna konsolidacija. Komisija in Evropska služba za zunanje delovanje bi morali redno spremljati izpolnjevanje predpogojev in doseganje navedenih ciljev.

               (21)

               Da bi zagotovili učinkovito zaščito finančnih interesov Unije, povezanih z makrofinančno pomočjo Unije, bi morala Jordanija sprejeti ustrezne ukrepe za preprečevanje in boj proti goljufijam, korupciji in vsem drugim nepravilnostim, povezanim s pomočjo. Poleg tega bi bilo treba sprejeti določbe, na podlagi katerih bi Komisija izvajala nadzor, Računsko sodišče pa revizije.

               (22)

               Sprostitev makrofinančne pomoči Unije ne posega v pristojnosti Evropskega parlamenta in Sveta kot proračunskega organa.

               (23)

               Zneski rezervacij, potrebnih za makrofinančno pomoč, bi morali biti skladni s proračunskimi sredstvi, odobrenimi v večletnem finančnem okviru.

               (24)

               Makrofinančno pomoč Unije bi morala upravljati Komisija. Da bi se Evropskemu parlamentu in Svetu zagotovila možnost spremljanja izvajanja tega sklepa, bi ju morala Komisija redno obveščati o razvoju dogodkov v zvezi s pomočjo in jima posredovati ustrezne dokumente.

               (25)

               Za zagotovitev enotnih pogojev izvajanja tega sklepa bi bilo treba na Komisijo prenesti izvedbena pooblastila. Ta pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta (5).

               (26)

               Za makrofinančno pomoč Unije bi morali veljati pogoji gospodarske politike, ki se določijo v memorandumu o soglasju. Za zagotovitev enotnih pogojev izvajanja in zaradi učinkovitosti bi bilo treba na Komisijo prenesti pooblastila za pogajanja o teh pogojih z jordanskimi organi pod nadzorom odbora predstavnikov držav članic v skladu z Uredbo (EU) št. 182/2011. V skladu z navedeno uredbo bi se moral praviloma uporabljati svetovalni postopek, razen v primerih, ki so določeni v navedeni uredbi. Ob upoštevanju potencialno pomembnega učinka pomoči, višje od 90 milijonov EUR, je primerno, da se za posle, ki ta prag presegajo, uporablja postopek pregleda. Ob upoštevanju zneska makrofinančne pomoči Unije Jordaniji bi se moral za sprejetje memoranduma o soglasju in za kakršno koli zmanjšanje oziroma zamrznitev ali ukinitev pomoči uporabljati postopek pregleda –

         SPREJELA NASLEDNJI SKLEP:
   Člen 1
   1.   Unija da Jordaniji na voljo makrofinančno pomoč v višini največ 200 milijonov EUR (v nadaljnjem besedilu: makrofinančna pomoč Unije), da bi podprla gospodarsko stabilizacijo in obsežen načrt reform Jordanije. Pomoč prispeva k pokritju plačilnobilančnih potreb Jordanije, kot so opredeljene v programu MDS.
   2.   Celotni znesek makrofinančne pomoči Unije se Jordaniji zagotovi v obliki posojil. Na Komisijo se prenese pooblastilo, da v imenu Unije najame posojila na kapitalskih trgih ali pri finančnih institucijah in nato izposojena sredstva posodi naprej Jordaniji. Zapadlost posojil v povprečju ne sme presegati 15 let.
   3.   Sprostitev makrofinančne pomoči Unije upravlja Komisija v skladu s sporazumi ali dogovori, sklenjenimi med MDS in Jordanijo, ter v skladu z glavnimi načeli in cilji gospodarskih reform, določenih v pridružitvenemu sporazumu med EU in Jordanijo, enotnem okviru podpore za obdobje 2014–2017 ter prihodnjih prednostnih nalogah partnerstva. Komisija redno obvešča Evropski parlament in Svet o dogajanjih v zvezi z makrofinančno pomočjo Unije, tudi o izplačilih, in jima pravočasno predloži ustrezne dokumente.
   4.   Makrofinančna pomoč Unije se da na voljo za obdobje dveh let in pol z začetkom na prvi dan po začetku veljavnosti memoranduma o soglasju iz člena 3(1).
   5.   Če se finančne potrebe Jordanije v obdobju izplačevanja makrofinančne pomoči Unije znatno zmanjšajo v primerjavi z začetnimi napovedmi, Komisija v skladu s postopkom pregleda iz člena 7(2) zmanjša znesek pomoči oziroma pomoč prekine ali ukine.
   Člen 2
   1.   Predpogoj za dodelitev makrofinančne pomoči Unije je, da Jordanija spoštuje učinkovite demokratične mehanizme, vključno z večstrankarskim parlamentarnim sistemom, in pravno državo ter zagotavlja spoštovanje človekovih pravic.
   2.   Komisija in Evropska služba za zunanje delovanje spremljata izpolnjevanje predpogoja iz odstavka 1 v celotnem obdobju izvajanja makrofinančne pomoči Unije.
   3.   Odstavka 1 in 2 tega člena se uporabljata v skladu s Sklepom Sveta 2010/427/EU (6).
   Člen 3
   1.   Komisija se v skladu s postopkom pregleda iz člena 7(2) z jordanskimi organi dogovori o jasno opredeljenih pogojih gospodarske politike in finančnih pogojih, osredotočenih na strukturne reforme in zdrave javne finance, ki naj veljajo za makrofinančno pomoč Unije in se določijo v memorandumu o soglasju (v nadaljnjem besedilu: memorandum o soglasju), ki vključuje časovni okvir za izpolnjevanje teh pogojev. Pogoji gospodarske politike in finančni pogoji, določeni v memorandumu o soglasju, so skladni s sporazumi ali dogovori iz člena 1(3), vključno s programi makroekonomskega prilagajanja in strukturnih reform, ki jih izvaja Jordanija ob podpori MDS.
   2.   Namen pogojev iz odstavka 1 je zlasti povečanje učinkovitosti, preglednosti in odgovornosti sistemov za upravljanje javnih financ v Jordaniji, vključno v zvezi z uporabo makrofinančne pomoči Unije. Pri oblikovanju strateških ukrepov se ustrezno upošteva tudi napredek v zvezi z vzajemnim odpiranjem trgov, razvojem pravične trgovine, ki temelji na pravilih, ter drugimi prednostnimi nalogami v okviru zunanje politike Unije. Komisija redno spremlja napredek pri doseganju teh ciljev.
   3.   Podrobni finančni pogoji makrofinančne pomoči Unije se določijo v sporazumu o posojilu, ki ga skleneta Komisija in jordanski organi.
   4.   Komisija redno preverja, ali so pogoji iz člena 4(3) še vedno izpolnjeni, vključno, ali so gospodarske politike Jordanije v skladu s cilji makrofinančne pomoči Unije. Pri tem Komisija tesno sodeluje z MDS in Svetovno banko ter po potrebi z Evropskim parlamentom in Svetom.
   Člen 4
   1.   Ob upoštevanju pogojev iz odstavka 3 da Komisija makrofinančno pomoč Unije na voljo v dveh posojilnih obrokih. Višina posameznega obroka se določi v memorandumu o soglasju.
   2.   Za zneske makrofinančne pomoči Unije se po potrebi oblikujejo rezervacije Jamstvenega sklada za zunanje ukrepe v skladu z Uredbo Sveta (ES, Euratom) št. 480/2009 (7).
   3.   Komisija sklene, da bo izplačala obroke, če so izpolnjeni vsi naslednji pogoji:

               (a)

               predpogoj iz člena 2;

               (b)

               trajno zadovoljivi rezultati pri izvajanju strateškega programa, ki vsebuje odločne ukrepe prilagajanja in strukturnih reform, podprte z nepreventivnim kreditnim aranžmajem z MDS, ter

               (c)

               zadovoljivo izvajanje gospodarske politike in finančnih pogojev, dogovorjenih v memorandumu o soglasju.

         Drugi obrok se načeloma ne izplača prej kot v treh mesecih po izplačilu prvega obroka.
   4.   Kadar pogoji iz prvega pododstavka odstavka 3 niso izpolnjeni, Komisija začasno prekine ali ukine izplačilo makrofinančne pomoči Unije. V teh primerih obvesti Evropski parlament in Svet o razlogih za to prekinitev ali ukinitev.
   5.   Makrofinančna pomoč Unije se izplača Centralni banki Jordanije. Ob upoštevanju določb, ki se dogovorijo v memorandumu o soglasju, vključno s potrditvijo preostalih potreb po proračunskem financiranju, se lahko sredstva Unije prenesejo jordanskemu ministrstvu za finance kot končnemu upravičencu.
   Člen 5
   1.   Najemanje in dajanje posojil v povezavi z makrofinančno pomočjo Unije se izvedeta v eurih z istim datumom valute, pri čemer Unija ni vključena v spremembe zapadlosti in ni izpostavljena tečajnemu ali obrestnemu tveganju ali kakršnemu koli drugemu poslovnemu tveganju.
   2.   Kadar okoliščine to dovoljujejo in če Jordanija za to zaprosi, lahko Komisija sprejme potrebne ukrepe za zagotovitev, da se v posojilne pogoje vključi klavzulo o predčasnem odplačilu, pri čemer se ustrezajoča klavzula vključi tudi v pogoje poslov najemanja posojil.
   3.   Kadar okoliščine dovoljujejo izboljšanje obrestne mere posojila in če Jordanija za to zaprosi, se lahko Komisija odloči za refinanciranje vseh ali dela prvotno najetih posojil ali prestrukturiranje ustreznih finančnih pogojev. Posli refinanciranja ali prestrukturiranja se izvedejo v skladu z odstavkoma 1 in 4 ter ne učinkujejo na podaljšanje zapadlosti zadevnega posojila ali povečanje zneska neodplačanega kapitala na dan refinanciranja ali prestrukturiranja.
   4.   Vse stroške, ki jih ima Unija v zvezi z najemanjem in dajanjem posojil v skladu s tem sklepom, krije Jordanija.
   5.   Komisija Evropski parlament in Svet obvešča o dogajanjih v zvezi s posli iz odstavkov 2 in 3.
   Člen 6
   1.   Makrofinančna pomoč Unije se izvaja v skladu z Uredbo (EU, Euratom) št. 966/2012 Evropskega Parlamenta in Sveta (8) in Delegirano uredbo Komisije (EU) št. 1268/2012 (9).
   2.   Makrofinančna pomoč Unije se izvaja v okviru neposrednega upravljanja.
   3.   Sporazum o posojilu iz člena 3(3) vsebuje določbe o:

               (a)

               zagotovitvi, da Jordanija redno preverja, ali se je financiranje iz proračuna Unije uporabljalo pravilno, sprejme ustrezne ukrepe za preprečevanje nepravilnosti in goljufij ter po potrebi uporabi pravna sredstva za izterjavo vseh nepravilno porabljenih sredstev, zagotovljenih na podlagi tega sklepa;

               (b)

               zagotovitvi zaščite finančnih interesov Unije, zlasti določitvi posebnih ukrepov za preprečevanje goljufij, korupcije in vseh drugih nepravilnosti v zvezi z makrofinančno pomočjo Unije ter za boj proti navedenim pojavom, v skladu z Uredbo Sveta (ES, Euratom) št. 2988/95 (10), Uredbo Sveta (Euratom, ES) št. 2185/96 (11) ter Uredbo (EU, Euratom) št. 883/2013 Evropskega parlamenta in Sveta (12);

               (c)

               izrecni pooblastitvi Komisije, vključno z Evropskim uradom za boj proti goljufijam, ali njenih predstavnikov, da izvajajo preglede, vključno s pregledi in inšpekcijami na kraju samem;

               (d)

               izrecni pooblastitvi Komisije in Računskega sodišča, da izvajata revizije v obdobju, ko je makrofinančna pomoč Unije na voljo, in po njem, vključno z revizijami dokumentov in revizijami na kraju samem, kot so operativne ocene; in

               (e)

               zagotovitvi, da je Unija upravičena do predčasnega poplačila posojila, kadar se ugotovi, da je Jordanija v zvezi z upravljanjem makrofinančne pomoči Unije vpletena v goljufijo ali korupcijo ali katero koli drugo nezakonito dejavnost, ki škodi finančnim interesom Unije.

         4.   Pred izvedbo makrofinančne pomoči Unije Komisija z operativnimi ocenami presodi ustreznost finančnih ureditev, upravnih postopkov ter mehanizmov notranje in zunanje kontrole Jordanije, ki so pomembni za pomoč.
   Člen 7
   1.   Komisiji pomaga odbor. Ta odbor je odbor v smislu Uredbe (EU) št. 182/2011.
   2.   Pri sklicevanju na ta odstavek se uporablja člen 5 Uredbe (EU) št. 182/2011.
   Člen 8
   1.   Komisija Evropskemu parlamentu in Svetu vsako leto do 30. junija predloži poročilo o izvajanju tega sklepa v predhodnem letu, vključno z oceno tega izvajanja. V tem poročilu se:

               (a)

               preuči napredek, dosežen pri izvajanju makrofinančne pomoči Unije;

               (b)

               ocenijo gospodarske razmere in obeti za Jordanijo ter napredek, dosežen pri izvajanju strateških ukrepov iz člena 3(1);

               (c)

               navede povezava med pogoji gospodarske politike, določenimi v memorandumu o soglasju, tekočimi gospodarskimi in fiskalnimi rezultati Jordanije ter odločitvami Komisije o izplačilu obrokov makrofinančne pomoči Unije.

         2.   Komisija najpozneje dve leti po koncu obdobja iz člena 1(4) Evropskemu parlamentu in Svetu predloži poročilo o naknadni oceni, v katerem ovrednoti rezultate in učinkovitost zaključenih ukrepov makrofinančne pomoči Unije ter navede, v kolikšni meri so prispevali k ciljem pomoči.
   Člen 9
   Ta sklep začne veljati tretji dan po objavi v Uradnem listu Evropske unije.

      V Strasbourgu, 14. decembra 2016

            Za Evropski parlament

            Predsednik

         M. SCHULZ

            Za Svet

            Predsednik

         I. KORČOK

      (1)  Stališče Evropskega parlamenta z dne 24. novembra 2016 (še ni objavljeno v Uradnem listu) in odločitev Sveta z dne 8. decembra 2016.

      (2)  Evro-mediteranski sporazum o pridružitvi med Evropskimi skupnostmi in njihovimi državami članicami na eni strani in Hašemitsko kraljevino Jordanijo na drugi (UL L 129, 15.5.2002, str. 3).

      (3)  Sporazum v obliki izmenjave pisem med Evropsko skupnostjo in Hašemitsko kraljevino Jordanijo o vzajemnih ukrepih liberalizacije in spremembi Pridružitvenega sporazuma ter nadomestitvi prilog I, II, III in IV in protokolov št. 1 in 2 k navedenemu Sporazumu (UL L 41, 13.2.2006, str. 3).

      (4)  Sklep št. 1351/2013/EU Evropskega parlamenta in Sveta z dne 11. decembra 2013 o zagotavljanju makrofinančne pomoči Hašemitski kraljevini Jordaniji (UL L 341, 18.12.2013, str. 4).

      (5)  Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).

      (6)  Sklep Sveta 2010/427/EU z dne 26. julija 2010 o organizaciji in delovanju Evropske službe za zunanje delovanje (UL L 201, 3.8.2010, str. 30).

      (7)  Uredba Sveta (ES, Euratom) št. 480/2009 z dne 25. maja 2009 o ustanovitvi Jamstvenega sklada za zunanje ukrepe (UL L 145, 10.6.2009, str. 10).

      (8)  Uredba (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).

      (9)  Delegirana uredba Komisije (EU) št. 1268/2012 z dne 29. oktobra 2012 o pravilih uporabe Uredbe (EU, Euratom) št. 966/2012 Evropskega parlamenta in Sveta o finančnih pravilih, ki se uporabljajo za splošni proračun Unije (UL L 362, 31.12.2012, str. 1).

      (10)  Uredba Sveta (ES, Euratom) št. 2988/95 z dne 18. decembra 1995 o zaščiti finančnih interesov Evropskih skupnosti (UL L 312, 23.12.1995, str. 1).

      (11)  Uredba Sveta (Euratom, ES) št. 2185/96 z dne 11. novembra 1996 o pregledih in inšpekcijah na kraju samem, ki jih opravlja Komisija za zaščito finančnih interesov Evropskih skupnosti pred goljufijami in drugimi nepravilnostmi (UL L 292, 15.11.1996, str. 2).

      (12)  Uredba (EU, Euratom) št. 883/2013 Evropskega parlamenta in Sveta z dne 11. septembra 2013 o preiskavah, ki jih izvaja Evropski urad za boj proti goljufijam (OLAF), ter razveljavitvi Uredbe (ES) št. 1073/1999 Evropskega parlamenta in Sveta in Uredbe Sveta (Euratom) št. 1074/1999 (UL L 248, 18.9.2013, str. 1).

      Skupna izjava Evropskega parlamenta, Sveta in Komisije
      Ob upoštevanju fiskalnih izzivov in izrednih okoliščin, s katerimi se Jordanija sooča zaradi sprejema več kot 1,3 milijona Sircev, bo Komisija leta 2017 po potrebi predložila nov predlog za podaljšanje in povečanje makrofinančne pomoči Jordaniji, če bo drugi ukrep makrofinančne pomoči uspešno zaključen in če bodo izpolnjeni običajni predpogoji za to vrsto pomoči, vključno s posodobljeno oceno Komisije o potrebah Jordanije po zunanjem financiranju. Ta pomoč, ki je za Jordanijo ključnega pomena, bi ji pomagala ohraniti makroekonomsko stabilnost, pa tudi razvojne dosežke in nadaljevanje izvajanja programa reform v državi.


title: Sklep Sveta 2012/527/SZVP z dne 27. septembra 2012 o spremembi Sklepa 2010/573/SZVP o omejevalnih ukrepih proti vodstvu pridnestrske regije Republike Moldavije

text:
               28.9.2012

               SL

               Uradni list Evropske unije

               L 263/44

         SKLEP SVETA 2012/527/SZVP
   z dne 27. septembra 2012
   o spremembi Sklepa 2010/573/SZVP o omejevalnih ukrepih proti vodstvu pridnestrske regije Republike Moldavije
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju naslednjega:

               (1)

               Svet je 27. septembra 2010 sprejel Sklep 2010/573/SZVP o omejevalnih ukrepih proti vodstvu pridnestrske regije Republike Moldavije (1).

               (2)

               Glede na napredek pri doseganju politične rešitve pridnestrskega spora in ponovni vzpostavitvi prostega pretoka oseb preko upravne meje pridnestrske regije bi bilo treba odpraviti omejevalne ukrepe, ki se uporabljajo glede Priloge I Sklepa 2010/573/SZVP.

               (3)

               Omejevalne ukrepe, ki se uporabljajo glede Priloge II k Sklepu 2010/573/SZVP, bi bilo treba podaljšati do 30. septembra 2013. Vendar bi bilo treba zaradi spodbujanja napredka pri reševanju preostalih problemov, povezanih s šolami, ki uporabljajo latinico, osebe s seznama iz Priloge II k Sklepu 2010/573/SZVP, črtati s seznama.

               (4)

               Sklep 2010/573/SZVP bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Sklep 2010/573/SZVP se spremeni:

               1.

               Člen 1 se spremeni:

                           (a)

                           odstavek 1 se nadomesti z naslednjim:
                           „1.   Države članice ukrenejo vse potrebno, da bi preprečile vstop na svoje ozemlje ali tranzit prek njega osebam, ki so odgovorne za pripravo in izvedbo kampanje ustrahovanja in zapiranja moldavskih šol, ki uporabljajo latinico, v pridnestrski regiji Republike Moldavije in so navedene v Prilogi.“;

                           (b)

                           odstavek 8 se nadomesti z naslednjim:
                           „8.   V primerih, ko posamezna država članica na podlagi odstavkov 3, 4, 6 in 7 dovoli vstop na svoje ozemlje ali tranzit prek njega osebam, ki so navedene v Prilogi, se dovoljenje omeji na namen, za katerega je bilo odobreno, in na osebe, na katere se nanaša.“

               2.

               Člen 2 se nadomesti z naslednjim:
               „Člen 2
               Svet na predlog države članice ali visokega predstavnika Unije za zunanje zadeve in varnostno politiko sprejme spremembe seznama v Prilogi, kakor zahtevajo ustrezne razmere v Republiki Moldaviji.“

               3.

               Člen 4 se nadomesti z naslednjim:
               „Člen 4
               1.   Ta sklep začne veljati na dan sprejetja.
               2.   Ta sklep se uporablja do 30. septembra 2013. Redno se pregleduje. Če Svet meni, da cilji tega sklepa niso bili doseženi, ga po potrebi lahko podaljša ali spremeni.“

               4.

               Priloga I se črta.

               5.

               Priloga II se nadomesti z besedilom iz Priloge k temu sklepu.

         Člen 2
   Ta sklep začne veljati na dan objave v Uradnem listu Evropske unije.

      V Bruslju, 27. septembra 2012

            Za Svet

            Predsednik

         A. D. MAVROYIANNIS

      (1)  UL L 253, 28.9.2010, str. 54.

      PRILOGA

            „PRILOGA

               Osebe iz člena 1(1)

            …“


title: 2004/540/SZVP : Sklep Političnega in varnostnega odbora THEMIS/1/2004 z dne 30. junija 2004 o imenovanju vodje misije EU za krepitev pravne države v Gruziji, v okviru EVOP, EUJUST THEMIS

text:
               9.7.2004

               SL

               Uradni list Evropske unije

               L 239/35

      SKLEP POLITIČNEGA IN VARNOSTNEGA ODBORA THEMIS/1/2004
   z dne 30. junija 2004
   o imenovanju vodje misije EU za krepitev pravne države v Gruziji, v okviru EVOP, EUJUST THEMIS
   (2004/540/SZVP)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti člena 25(3) Pogodbe,
   ob upoštevanju Skupnega ukrepa Sveta 2004/523/SZVP z dne 28. junija 2004 o misiji Evropske unije EUJUST THEMIS (1) za krepitev pravne države v Gruziji in zlasti člena 9(1) Skupnega ukrepa,
   ob upoštevanju naslednjega:

               (1)

               Člen 9(1) Skupnega ukrepa 2004/523/SZVP določa, da Svet pooblasti Politični in varnostni odbor za sprejemanje zadevnih odločitev v skladu s členom 25 PEU, vključno s pooblastili, da na predlog generalnega sekretarja/visokega predstavnika imenuje vodjo misije.

               (2)

               Generalni sekretar/visoki predstavnik je predlagal imenovanje gospe Sylvie PANTZ –

         SKLENIL:
   Člen 1
   Gospa Sylvie PANTZ se imenuje za vodjo misije Evropske unije EUJUST THEMIS za krepitev pravne države v Gruziji, v okviru EVOP.
   Člen 2
   Ta sklep se uveljavi z dnem sprejetja.
   Uporablja se do 14. julija 2005.

      V Bruslju, 30. junija 2004

            Za Politični in varnostni odbor

            Predsednik

         D. KELLEHER

      (1)  UL L 228, 29.6.2004, str. 21.


title: Sklep Sveta 2013/184/SZVP z dne 22. aprila 2013 o omejevalnih ukrepih proti Mjanmaru/Burmi in razveljavitvi Sklepa 2010/232/SZVP

text:
                  23.4.2013

                  SL

                  Uradni list Evropske unije

                  L 111/75

         SKLEP SVETA 2013/184/SZVP
         z dne 22. aprila 2013
         o omejevalnih ukrepih proti Mjanmaru/Burmi in razveljavitvi Sklepa 2010/232/SZVP
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju naslednjega:

                     (1)

                     Svet je 26. aprila 2010 sprejel Sklep 2010/232/SZVP o omejevalnih ukrepih proti Burmi/Mjanmaru (1).

                     (2)

                     Ob upoštevanju razvoja dogodkov v Mjanmaru/Burmi in v spodbudo nadaljnjim pozitivnim spremembam bi bilo treba odpraviti vse omejevalne ukrepe, razen embarga na orožje in embarga na opremo, ki bi se lahko uporabljala za notranjo represijo.

                     (3)

                     Sklep 2010/232/SZVP bi bilo zato treba razveljaviti –

               SPREJEL NASLEDNJI SKLEP:

            Člen 1

               1.   Prodaja, dobava, prenos ali izvoz orožja in sorodnega materiala vseh vrst, vključno z orožjem in strelivom, vojaškimi vozili in opremo, paravojaško opremo in rezervnimi deli za zgoraj našteto ter opremo, ki lahko služi za notranjo represijo, v Mjanmar/Burmo s strani državljanov držav članic, z ozemelj držav članic ali z uporabo plovil ali letal pod njihovo zastavo, se prepove ne glede na to, ali ima navedeno izvor na omenjenih ozemljih ali ne.

               2.   Prepovedano je naslednje:

                           (a)

                           zagotavljati tehnično pomoč, posredniške storitve in druge storitve, povezane z vojaškimi dejavnostmi ter dobavljanjem, izdelavo, vzdrževanjem in uporabo orožja ter sorodnega materiala vseh vrst, vključno z orožjem in strelivom, vojaškimi vozili in opremo, paravojaško opremo in rezervnimi deli za zgoraj našteto in opremo, ki lahko služi za notranjo represijo, neposredno ali posredno vsem fizičnim in pravnim osebam, subjektom ali organom v ali za uporabo v Mjanmaru/Burmi;

                           (b)

                           neposredno ali posredno zagotavljati financiranje ali finančno pomoč v zvezi z vojaškimi dejavnostmi, zlasti subvencije, posojila in zavarovanje kreditnih izvoznih poslov za kakršno koli prodajo, dobavo, prenos ali izvoz orožja ter drugega vojaškega materiala in opreme, ki lahko služi za notranjo represijo, ali za zagotavljanje s tem povezane tehnične pomoči, posredniških in drugih storitev vsem osebam, subjektom ali organom v ali za uporabo v Mjanmaru/Burmi;

                           (c)

                           zavestno in namerno sodelovati pri dejavnostih, katerih namen ali učinek je izogibanje prepovedim, navedenim v točki (a) ali (b).

            Člen 2

               1.   Člen 1 se ne uporablja za:

                           (a)

                           prodajo, dobavo, prenos ali izvoz nesmrtonosne vojaške opreme ali opreme, ki lahko služi za notranjo represijo, namenjene zgolj za humanitarno uporabo ali zaščitno, za programe ZN in EU za vzpostavljanje institucij, ali kot material za operacije EU in ZN za krizno upravljanje;

                           (b)

                           prodajo, dobavo, prenos ali izvoz opreme za odstranjevanje min in materiala, ki se uporablja pri operacijah odstranjevanja min;

                           (c)

                           zagotavljanje financiranja in finančne pomoči v zvezi s to opremo ali takšnimi programi in operacijami;

                           (d)

                           tehnično pomoč v zvezi s to opremo ali takimi programi in operacijami;

                     pod pogojem, da je tak izvoz vnaprej odobril ustrezni pristojni organ.

               2.   Člen 1 se ne uporablja za zaščitna oblačila, vključno z zaščitnimi jopiči in vojaškimi čeladami, ki jih zgolj za osebno uporabo v Mjanmar/Burmo začasno izvozi osebje ZN, osebje EU ali njenih držav članic, predstavniki medijev, humanitarni delavci in delavci za razvoj ter z njimi povezano osebje.

            Člen 3
            Ta sklep se uporablja do 30. aprila 2014. Redno se ga pregleduje. Če Svet meni, da cilji tega sklepa niso doseženi, se ta sklep podaljša ali ustrezno spremeni.

            Člen 4
            Sklep 2010/232/SZVP se razveljavi.

            Člen 5
            Ta sklep začne veljati na dan objave v Uradnem listu Evropske unije.

            V Luxembourgu, 22. aprila 2013

                  Za Svet

                  Predsednica

               C. ASHTON

            (1)  UL L 105, 27.4.2010, str. 22.


title: Sklep Sveta (SZVP) 2017/1338 z dne 17. julija 2017 o spremembi Sklepa (SZVP) 2015/1333 o omejevalnih ukrepih zaradi razmer v Libiji

text:
               18.7.2017

               SL

               Uradni list Evropske unije

               L 185/49

         SKLEP SVETA (SZVP) 2017/1338
   z dne 17. julija 2017
   o spremembi Sklepa (SZVP) 2015/1333 o omejevalnih ukrepih zaradi razmer v Libiji
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 31. julija 2015 sprejel Sklep (SZVP) 2015/1333 (1).

               (2)

               Svet je že pred tem opozoril na pomen stabilnosti v Libiji ter libijskim oblastem, kot jih priznava libijski politični sporazum, ponudil podporo pri preprečevanju tihotapljenja migrantov in trgovine z ljudmi.

               (3)

               Tihotapljenje migrantov in trgovina z ljudmi prispevata k destabilizaciji političnih in varnostnih razmer v Libiji.

               (4)

               Izvoz določenih proizvodov, ki bi jih bilo mogoče uporabiti pri tihotapljenju migrantov ali trgovini z ljudmi, v Libijo bi bilo treba omejiti.

               (5)

               Sklep (SZVP) 2015/1333 bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Člen 10 Sklepa (SZVP) 2015/1333 se nadomesti z naslednjim:

      „Člen 10
      1.   Države članice pozovejo svoje državljane, osebe pod njihovo sodno pristojnostjo in podjetja s sedežem na njihovih ozemljih ali pod njihovo sodno pristojnostjo, k previdnosti pri poslovanju s subjekti s sedežem v Libiji ali pod libijsko sodno pristojnostjo, ter vsemi posamezniki in subjekti, ki delujejo v njihovem imenu ali po njihovih navodilih, ter subjekti, ki so v njihovi lasti ali pod njihovim nadzorom, z namenom preprečiti poslovanje, ki bi lahko prispevalo k nasilju in uporabi sile nad civilisti.
      2.   Prodajo, dobavo, prenos ali izvoz določenih plovil in motorjev, ki bi jih bilo mogoče uporabiti za tihotapljenje migrantov in trgovino z ljudmi, v Libijo s strani državljanov držav članic ali prek ozemlja držav članic ali z uporabo plovil ali letal pod njihovo zastavo mora odobriti pristojni organ zadevne države članice, ne glede na to, ali izvirajo iz njenega ozemlja ali ne.
      3.   Pristojni organi držav članic ne odobrijo prodaje, dobave, prenosa ali izvoza predmetov iz odstavka 2, če utemeljeno domnevajo, da bo predmet uporabljen za tihotapljenje migrantov in trgovino z ljudmi.
      4.   Odstavek 2 se ne uporablja za prodajo, dobavo, prenos ali izvoz predmetov, kadar se navedeno izvaja med organi držav članic in libijsko vlado.
      Unija sprejme potrebne ukrepe za določitev ustreznih predmetov, ki jih zajema ta člen.“.

   Člen 2
   Ta sklep začne veljati dan po objavi v Uradnem listu Evropske unije.

      V Bruslju, 17. julija 2017

            Za Svet

            Predsednica

         F. MOGHERINI

      (1)  Sklep Sveta (SZVP) 2015/1333 z dne 31. julija 2015 o omejevalnih ukrepih zaradi razmer v Libiji in razveljavitvi Sklepa 2011/137/SZVP (UL L 206, 1.8.2015, str. 34).


title: 2005/133/ES: Sklep Komisije z dne 16. februarja 2005 o delni opustitvi dokončnih protidampinških dajatev, ki jih uvaja Uredba (ES) št. 258/2005 za uvoz določenih brezšivnih cevi iz železa ali nelegiranega jekla s poreklom iz Hrvaške in Ukrajine

text:
               17.2.2005

               SL

               Uradni list Evropske unije

               L 46/46

      SKLEP KOMISIJE

   z dne 16. februarja 2005
   o delni opustitvi dokončnih protidampinških dajatev, ki jih uvaja Uredba (ES) št. 258/2005 za uvoz določenih brezšivnih cevi iz železa ali nelegiranega jekla s poreklom iz Hrvaške in Ukrajine
   (2005/133/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti (1) (v nadaljnjem besedilu „osnovna uredba“), in zlasti člena 14(4) Uredbe,
   po posvetovanju s svetovalnim odborom,
   ob upoštevanju naslednjega:
   A.   OBSTOJEČI UKREPI

               (1)

               Po preiskavi v zvezi s pregledom, izvedeni v skladu s členom 11(3) osnovne uredbe („preiskava v zvezi s pregledom“), je Svet z Uredbo (ES) št. 258/2005 (2) („končna uredba“) uvedel 38,8 % protidampinško dajatev na uvoz določenih brezšivnih cevi iz železa ali nelegiranega jekla („SST“) s poreklom iz Hrvaške in 64,1 % protidampinško dajatev na uvoz SST s poreklom iz Ukrajine, razen na uvoz iz Dnipropetrovsk Tube Works („DTW“), ki je zavezan 51,9 % protidampinški dajatvi („obstoječi ukrepi“). Končna uredba je spremenila dokončne protidampinške dajatve, uvedene z Uredbo (ES) št. 348/2000 (3), kot je bila nazadnje spremenjena z Uredbo (ES) št. 1515/2002 (4) in razveljavila možnost oprostitve dajatev, kot je določeno v členu 2 Uredbe (ES) št. 348/2000 („prvotni ukrepi“).

         B.   VELJAVNI UKREPI NA UVOZ SST IZ ROMUNIJE IN RUSIJE

               (2)

               Z Uredbo (ES) št. 2320/97 so bile uvedene protidampinške dajatve na uvoz SST s poreklom iz, med drugim, Romunije in Rusije (5). S Sklepoma 97/790/ES (6) in 2000/70/ES (7) so bile sprejete zaveze izvoznikov v, med drugim, Romuniji in Rusiji. Z Uredbo (ES) št. 1322/2004 (8) je bilo določeno, da se iz previdnosti, da ne bi prišlo do protikonkurenčnega ravnanja nekaterih proizvajalcev iz Skupnosti (9), ukine uporaba veljavnih ukrepov na uvoz SST s poreklom iz Romunije in Rusije („ukrepi, ki se ne uporabljajo“).

         C.   PREISKAVA RAZLOGOV OPUSTITVE OBSTOJEČIH UKREPOV

               (3)

               Člen 14(4) osnovne uredbe določa, da se protidampinški ukrepi v interesu Skupnosti lahko opustijo, če se tržne razmere spremenijo do te mere, da se škoda zaradi take opustitve zelo verjetno ne bi ponovila. Člen 14(4) še natančneje določa, da se zadevni protidampinški ukrepi lahko kadar koli ponovno uvedejo, če razlogi za opustitev niso več veljavni.

               (4)

               Končna uredba pretežno upošteva položaj med oktobrom 2001 in septembrom 2002, tj. preiskovalnim obdobjem zadevne preiskave v zvezi s pregledom („obdobje preiskave v zvezi s pregledom“). Preiskava v zvezi s pregledom, ki je vodila do končne uredbe, je pokazala, da je imel uvoz iz Ukrajine in Hrvaške v obdobju preiskave v zvezi s pregledom pomemben tržni položaj. Uvoz je bil še vedno dampinški in stopnja škode se je v primerjavi s prvotno preiskavo povečala. Na tej podlagi je preiskava zaključila, da je treba stopnjo prvotnih ukrepov s 23 % za Hrvaško in 38,5 % za Ukrajino dvigniti na trenutno stopnjo 38,8 % za Hrvaško in 51,9 % ter 64,1 %, glede na zadevnega proizvajalca izvoznika, za uvoz iz Ukrajine.

               (5)

               Pregled nedavnih uvoznih tokov je pokazal, da se je položaj na trgu Skupnosti v zvezi z uvozom še posebej od neuporabe ukrepov na uvoz SST iz Rusije in Romunije spremenil in sicer so se povečali skupni uvozni tokovi iz prej navedenih držav, medtem ko so skupni uvozni tokovi iz Hrvaške in Ukrajine znatno padli na nizko raven.

               (6)

               Dokler prevladujejo trenutni tržni pogoji, bo uvoz iz Rusije in Romunije obdržal pomembno vlogo in ni pričakovati, da bi se uvoz iz Ukrajine in/ali Hrvaške pomembno povečal. Zato se šteje, da v tem posebnem položaju ni verjetno, da bi se ponovila škoda industriji Skupnosti, če bi se opustila povečana stopnja dajatev določena v končni uredbi. Zato in zaradi posebnih okoliščin, med drugim, neuporabe ukrepov za uvoz iz Rusije in Romunije, se šteje, da sta stopnji dajatev 23 % za Hrvaško in 38,5 % za Ukrajino, določeni v prvotni preiskavi, zadostni za odstranitev škodljivega dampinga.

               (7)

               Komisija tudi ugotavlja, da trenutna sprememba tržnih pogojev ne zagotavlja popolne opustitve ukrepov proti Hrvaški in Ukrajini. Podatki, zbrani med preiskavo v zvezi s pregledom, ki se je zaključila s končno uredbo, kažejo, da imajo ukrajinski in hrvaški proizvajalci še vedno znaten izvozni potencial in bi lahko zlahka povečali obseg izvoza v Skupnost do škodljive stopnje. Zato bi popolna opustitev ukrepov za izvoz iz Hrvaške in Ukrajine lahko vodila do podobnih uvoznih trendov iz teh dveh držav, kot so trenutno v zvezi z uvozom iz Rusije in Romunije, in bi zato po vsej verjetnosti industriji Skupnosti povzročila škodo.

               (8)

               Zaradi navedenih razlogov se ugotavlja, da so zahteve, ki dovoljujejo delno opustitev končne uredbe, v skladu s členom 14(4) osnovne uredbe, izpolnjene. Zato uporaba zvišanih stopenj dajatev, določenih s končno uredbo, ni v interesu Skupnosti, dokler sta stopnji dajatev določeni, v Uredbi (ES) št. 348/2000, kot je bila nazadnje spremenjena z Uredbo (ES) št. 1515/2002, zadostni. V skladu s tem je treba uporabo stopenj dajatev, predvidenih v končni uredbi, delno opustiti, glede na razliko v stopnjah, določenih v členu 1 končne uredbe, in tistih, določenih v členu 1(2) Uredbe (ES) št. 348/2000.

               (9)

               Če se kasneje spremenijo okoliščine, ki so pripeljale do opustitve, lahko Komisija s preklicem opustitve protidampinških dajatev nemudoma ponovno vzpostavi protidampinške ukrepe.

         D.   POSVETOVANJE Z INDUSTRIJO SKUPNOSTI

               (10)

               V skladu z določbami iz člena 14(4) osnovne uredbe je Komisija obvestila industrijo Skupnosti o nameravani delni opustitvi protidampinških ukrepov in ji dala možnost za pripombe. Industrija Skupnosti ni ugovarjala –

         SKLENILA:
   Člen 1
   Protidampinška dajatev, uvedena z Uredbo (ES) št. 258/2005 na uvoz

               —

               brezšivnih cevi z zunanjim premerom do vključno 406,4 mm, izdelanih iz železa ali nelegiranega jekla, ki se uporabljajo za naftovode ali plinovode (ki sodijo v oznaki KN 7304 10 10 in 7304 10 30);

               —

               brezšivnih cevi okroglega prereza, iz železa ali nelegiranega jekla, hladno vlečenih ali hladno valjanih (ki sodijo v oznako KN 7304 31 99);

               —

               drugih cevi okroglega prereza, iz železa ali nelegiranega jekla, z zunanjim premerom do vključno 406,4 mm (ki sodijo v oznaki KN 7304 39 91 in 7304 39 93)

         se delno opusti za devet mesecev na sledeči način:

               Država

               Podjetje

               Stopnja dajatve, predvidene v Uredbi (ES) št. 258/2005
               %

               Stopnja dajatve, ki se opusti
               %

               Stopnja dajatve, ki se ne opusti
               %

               Dodatna TARIC oznaka

               Hrvaška

               Vsa podjetja

               38,8

               15,8

               23

               —

               Ukrajina

               Dnipropetrovsk Tube Works (DTW), Dnipropetrovsk

               51,9

               13,4

               38,5

               A614

               OJSC Nizhnedneprovsky Tube Rolling Plant (NTRP), Dnipropretrovsk in CJSC Nikopolsky seamless tubes plant „Nikotube“, Nikopol

               64,1

               25,6

               38,5

               A615

               Vsa druga podjetja

               64,1

               25,6

               38,5

               A999

         Člen 2
   Ta odločba začne veljati dan po objavi v Uradnem listu Evropske unije.

      V Bruslju, 16. februarja 2005

            Za Komisijo

         Peter MANDELSON

            Član Komisije

      (1)  UL L 56, 6.3.1996, str. 1. Uredba, kakor je bila nazadnje spremenjena z Uredbo (ES) št. 461/2004 (UL L 77, 13.3.2004, str. 12).

      (2)  Glej stran 7 tega uradnega lista.

      (3)  UL L 45, 17.2.2000, str. 1.

      (4)  UL L 228, 24.8.2002, str. 8.

      (5)  UL L 322, 25.11.1997, str. 1. Uredba, kakor je bila nazadnje spremenjena z Uredbo (ES) št. 235/2004 (UL L 40, 12.2.2004, str. 11).

      (6)  UL L 322, 25.11.1997, str. 63.

      (7)  UL L 23, 28.1.2000, str. 78.

      (8)  UL L 246, 20.7.2004, str. 10.

      (9)  Glej člen 9 Uredbe (ES) št. 1322/2004.


title: Sklep Sveta z dne 21. decembra 1999 o začasni uporabi Sporazuma v obliki izmenjave pisem o spremembi sporazumov med Evropsko skupnostjo in Ljudsko republiko Kitajsko o trgovini s tekstilnimi izdelki

text:
Pomembno pravno obvestilo

|

31999D0876

Uradni list L 345 , 31/12/1999 str. 0001 - 0001

		Sklep Svetaz dne 21. decembra 1999o začasni uporabi Sporazuma v obliki izmenjave pisem o spremembi sporazumov med Evropsko skupnostjo in Ljudsko republiko Kitajsko o trgovini s tekstilnimi izdelki(1999/876/ES)SVET EVROPSKE UNIJE JEob upoštevanju Pogodbe o ustanovitvi Evropske skupnosti in zlasti člena 133, v povezavi s členom 300(2), prvi stavek, Pogodbe,ob upoštevanju predloga Komisije,ob upoštevanju naslednjega:(1) Komisija je v imenu Skupnosti s pogajanji uskladila Sporazum v obliki izmenjave pisem med Evropsko skupnostjo in Ljudsko republiko Kitajsko o spremembi Sporazuma med Evropsko skupnostjo in Ljudsko republiko Kitajsko o trgovini s tekstilnimi izdelki, ki je bil nazadnje spremenjen s Sporazumom v obliki izmenjave pisem, parafiranim 20. novembra 1998, in ki je spreminjal 19. januarja 1995 parafiran Sporazum med Evropsko skupnostjo in Ljudsko republiko Kitajsko o trgovini s tekstilnimi izdelki, ki jih dvostranski sporazum MFA o trgovini s tekstilnimi izdelki ni urejal;(2) Sporazum v obliki izmenjave pisem bi se moral začasno uporabljati od 1. januarja 2000 do končanja postopkov, potrebnih za njegovo sklenitev, pod pogojem vzajemne začasne uporabe Sporazuma s strani Ljudske republike Kitajske,SKLENIL:Člen 1Sporazum v obliki izmenjave pisem med Evropsko skupnostjo in Ljudsko republiko Kitajsko, ki je bil parafiran v Pekingu 6. decembra 1999 in ki spreminja Sporazum med Evropsko gospodarsko skupnostjo in Ljudsko republiko Kitajsko o trgovini s tekstilnimi izdelki, kakor je bil nazadnje spremenjen s Sporazumom, parafiranim 20. novembra 1999, ki je spreminjal 19. januarja 1995 parafiran Sporazum med Evropsko skupnostjo in Ljudsko republiko Kitajsko o trgovini s tekstilnimi izdelki, ki jih dvostranski sporazum MFA ne ureja, se začasno uporablja od 1. januarja 2000 do njegove uradne sklenitve in pod pogojem vzajemne začasne uporabe Sporazuma v obliki izmenjave pisem s strani Ljudske republike Kitajske.Besedilo Sporazuma v obliki izmenjave pisem je priloženo temu sklepu.Člen 2Ta sklep se objavi v Uradnem listu Evropskih skupnosti.V Bruslju, 21. decembra 1999Za SvetPredsednikT. Halonen--------------------------------------------------


title: 2005/520/ES: Sklep Sveta z dne 22. novembra 2004 o podpisu Protokola k Stabilizacijsko-pridružitvenem sporazumu med Evropskima skupnostima in njunimi državami članicami na eni strani in Nekdanjo jugoslovansko republiko Makedonijo na drugi strani o Okvirnem sporazumu med Evropsko skupnostjo in Nekdanjo jugoslovansko republiko Makedonijo o splošnih načelih za sodelovanje Nekdanje jugoslovanske republike Makedonije v programih Skupnosti

text:
               22.7.2005

               SL

               Uradni list Evropske unije

               L 192/22

         SKLEP SVETA
   z dne 22. novembra 2004
   o podpisu Protokola k Stabilizacijsko-pridružitvenem sporazumu med Evropskima skupnostima in njunimi državami članicami na eni strani in Nekdanjo jugoslovansko republiko Makedonijo na drugi strani o Okvirnem sporazumu med Evropsko skupnostjo in Nekdanjo jugoslovansko republiko Makedonijo o splošnih načelih za sodelovanje Nekdanje jugoslovanske republike Makedonije v programih Skupnosti
   (2005/520/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti členov 13, 71, 80, 95, 127, 137, 149, 150, 151, 152, 153, 157, 166, 175, 280 in 308 Pogodbe v povezavi z drugim stavkom prvega pododstavka člena 300(2) Pogodbe,
   ob upoštevanju predloga Komisije,
   ob upoštevanju naslednjega:

               (1)(2)

               Komisija je v imenu Skupnosti s pogajanji dosegla Protokol k Stabilizacijsko-pridružitvenem sporazumu med Evropskima skupnostma in njunimi državami članicami na eni strani in Nekdanjo jugoslovansko republiko Makedonijo na drugi strani o Okvirnem sporazumu med Evropsko skupnostjo in Nekdanjo jugoslovansko republiko Makedonijo o splošnih načelih za njeno sodelovanje v programih Skupnosti.S pridržkom kasnejše sklenitve, bi bilo potrebno sporazum, ki je bil parafiran 25. oktobra 2004, podpisati –

         SKLENIL:
   Edini člen
   S pridržkom njegove poznejše sklenitve je predsednik Sveta pooblaščen, da imenuje osebo pooblaščeno za podpis Protokola k Stabilizacijsko-pridružitvenem sporazumu med Evropskima skupnostma in njunimi državami članicami na eni strani in Nekdanjo jugoslovansko republiko Makedonijo na drugi strani o Okvirnem sporazumu med Evropsko skupnostjo in Nekdanjo jugoslovansko republiko Makedonijo o splošnih načelih za sodelovanje Nekdanje jugoslovanske republike Makedonije v programih Skupnosti, v imenu Evropske skupnosti.

      V Bruslju, 22. novembra 2004

            Za Svet

            Predsednik

         B. R. BOT

   PROTOKOL
   k Stabilizacijsko-pridružitvenem sporazumu med Evropskima skupnostma in njunimi državami članicami na eni strani in Nekdanjo jugoslovansko Republiko Makedonijo na drugi strani o Okvirnem sporazumu med Evropsko skupnostjo in Nekdanjo jugoslovansko republiko Makedonijo o splošnih načelih za sodelovanje Nekdanje jugoslovanske republike Makedonije v programih Skupnosti
   EVROPSKA SKUPNOST, v nadaljnjem besedilu „Skupnost“,
   na eni strani in
   NEKDANJA JUGOSLOVANSKA REPUBLIKA MAKEDONIJA,
   na drugi strani,
   v nadaljnjem besedilu „pogodbenici“, STA SE –
   OB UPOŠTEVANJU NASLEDNJEGA:

               (1)

               Stabilizacijsko-pridružitveni sporazum med Evropskima skupnostima in njunimi državami članicami na eni strani ter Nekdanjo jugoslovansko republiko Makedonijo na drugi strani (v nadaljnjem besedilu „SPS“) je bil podpisan z izmenjavo pisem v Luxembourgu, dne 9. aprila 2001 in začel veljati 1. aprila 2004.

               (2)

               Evropski svet je decembra 2002 v Kopenhagnu potrdil Evropsko perspektivo o državah zahodnega Balkana kot o potencialnih kandidatkah ter poudaril svojo odločenost, da podpre njihova prizadevanja glede približevanja Evropski uniji.

               (3)

               Evropski svet je junija 2003 v Solunu potrdil, da bo proces stabilizacije in pridružitve ostal okvir za evropsko usmeritev držav zahodnega Balkana vse do njihovega pristopa v prihodnosti, ter potrdil „Solunsko agendo za države zahodnega Balkana: približevanje evropskemu združevanju“, ki naj bi na podlagi izkušenj s širitvijo utrdila odnose med EU in zahodnim Balkanom.

               (4)

               Solunska agenda poziva države zahodnega Balkana, da sodelujejo v programih in agencijah Skupnosti v skladu z načeli, določenimi za sodelovanje držav kandidatk, kar naj bi pripomoglo pri seznanjanju zadevnih držav in njihovega prebivalstva s politiko in načinom dela v EU in jih tako trdneje zasidralo v EU in jih spodbujalo na njihovi poti k evropskemu združevanju.

               (5)

               Nekdanja jugoslovanska republika Makedonija je izrazila željo po sodelovanju v programih Skupnosti.

               (6)

               Posebne pogoje glede sodelovanja Nekdanje jugoslovanske republike Makedonije v vsakem programu posebej, vključno s finančnim prispevkom, je treba določiti s sporazumom med Komisijo Evropskih skupnosti, ki deluje v imenu Skupnosti, in Nekdanjo jugoslovansko republiko Makedonijo –

         DOGOVORILI O NASLEDNJEM:
   Člen 1
   Nekdanja jugoslovanska republika Makedonija sme sodelovati v naslednjih programih Skupnosti:

               1.

               Tekočih programih Skupnosti iz priloge, v katerih lahko začne Nekdanja jugoslovanska republika Makedonija sodelovati z začetkom veljavnosti tega sporazuma (v nadaljnjem besedilu „Sporazum“).

               2.

               programih Skupnosti, oblikovanih ali obnovljenih po začetku veljavnosti Sporazuma in ki vsebujejo otvoritveno klavzulo, ki predvideva sodelovanje Nekdanje jugoslovanske republike Makedonije.

         Člen 2
   Nekdanja jugoslovanska republika Makedonija v skladu s posebnimi programi, v katerih sodeluje, finančno prispeva k splošnemu proračunu Evropske unije.
   Člen 3
   Predstavnikom Nekdanje jugoslovanske republike Makedonije se dovoli, da kot opazovalci sodelujejo v upravnih odborih za spremljanje programov, h katerim Nekdanja jugoslovanska republika Makedonija finančno prispeva, in sicer pri točkah, ki zadevajo Nekdanjo jugoslovansko republiko Makedonijo.
   Člen 4
   Za projekte in pobude, ki jih predložijo udeleženci iz Nekdanje jugoslovanske republike Makedonije, v največji možni meri veljajo enaki pogoji, pravila in postopki, ki veljajo za zadevne programe, kot se uporabljajo za države članice.
   Člen 5
   Posebni pogoji glede sodelovanja Nekdanje jugoslovanske republike Makedonije v vsakem programu posebej, zlasti plačljivi finančni prispevek, bodo določeni s sporazumom v obliki Memoranduma o soglasju med Komisijo, ki deluje v imenu Skupnosti, in Nekdanjo jugoslovansko republiko Makedonijo.
   Če Nekdanja jugoslovanska republika Makedonija zaprosi za zunanjo pomoč Skupnosti na podlagi Uredbe Sveta (ES) št. 2666/2000 z dne 5. decembra 2000, kakor je bila spremenjena z Uredbo Sveta (ES) št. 2415/2001 z dne 10. decembra 2001 o pomoči za Albanijo, Bosno in Hercegovino, Hrvaško, Zvezno republiko Jugoslavijo in Nekdanjo jugoslovansko republiko Makedonijo ali v skladu s kakšno podobno uredbo o zunanji pomoči Skupnosti Nekdanji jugoslovanski republiki Makedoniji, ki bi lahko bila sprejeta v prihodnosti, se pogoji o uporabi pomoči Skupnosti s strani Nekdanje jugoslovanske republike Makedonije določijo v sporazumu o financiranju.
   Člen 6
   Memorandum o soglasju v skladu s finančno uredbo Skupnosti določa, da se bodo finančni nadzor oziroma revizije izvajale pod vodstvom Evropske komisije, OLAF-a in Računskega sodišča Evropskih skupnosti.
   Določijo se podrobnejše določbe o finančnem nadzoru in reviziji, upravni ukrepi, kazni in izterjave, ki Evropski komisiji OLAF-u in Računskemu sodišču dodelijo pooblastila, enaka tistim, ki jih imajo v zvezi z upravičenci ali izvajalci s sedežem v Skupnosti.
   Člen 7
   Sporazum se uporablja za nedoločen čas.
   Vsaka pogodbenica lahko ta sporazum drugi odpove s pisnim uradnim obvestilom. Ta sporazum preneha veljati šest mesecev od datuma takšnega uradnega obvestila.
   Člen 8
   Najpozneje po treh letih po dnevu začetka veljavnosti tega sporazuma, nato pa vsake tri leta, lahko obe pogodbenici preverita izvajanje tega sporazuma na podlagi dejanskega sodelovanja Nekdanje jugoslovanske republike Makedonije v enem ali več programih Skupnosti.
   Člen 9
   Na eni strani se ta sporazum uporablja na ozemljih, na katerih se uporablja Pogodba o ustanovitvi Evropske skupnosti, in pod pogoji, določenimi v navedeni pogodbi, in na drugi strani na ozemlju Nekdanje jugoslovanske republike Makedonije.
   Člen 10
   Ta sporazum začne veljati na dan prejema zadnjega pisnega obvestila po diplomatski poti, s katerim vsaka pogodbenica obvesti drugo pogodbenico, da je njen postopek za začetek veljavnosti tega sporazuma končan.
   Člen 11
   1.   Sporazum je sestavljen v dveh izvodih v vseh uradnih jezikih pogodbenic, razen v malteščini.
   2.   Ko bodo institucije Evropske unije zavezane k objavi vseh uradnih aktov v malteškem jeziku v Uradnem listu Evropske unije, bo Sporazum v dveh izvodih sestavljen tudi v malteškem jeziku.
   3.   Besedila so enako verodostojna v vseh jezikih.
   Člen 12
   Sporazum in njegova priloga sta sestavni del SPS.

      V Bruslju, 22. novembra 2004

            Za Vlado Nekdanje jugoslovanske republike Makedonije

            Za Evropsko skupnost

   PRILOGA
   SEZNAM TEKOČIH PROGRAMOV IZ ČLENA 1

               —

               Boj proti diskriminaciji (2001–2006) (1)

               —

               Boj proti socialni izključenosti (2002–2006) (2)

               —

               Ukrepi Skupnosti v podporo potrošniški politiki (2004–2007) (3)

               —

               Akcijski program Skupnosti za spodbujanje ustanov, ki so aktivne na evropski ravni, in podporo posebnim dejavnostim na področju izobraževanja in usposabljanja (2004–2006) (4)

               —

               Akcijski program Skupnosti za spodbujanje aktivnega evropskega državljanstva (2004–2006) (5)

               —

               Ukrepi Skupnosti na področju javnega zdravja (2003–2008) (6)

               —

               Kultura 2000 (2000–2006) (7)

               —

               Carina (2003–2007) (8)

               —

               Daphne II (2004–2008) (9)

               —

               eContent Plus (2004–2008) (10)

               —

               eUčenje (2004–2006) (11)

               —

               Erasmus Mundus (2004–2008) (12)

               —

               Program (2003–2007) (13)

               —

               Enakost spolov (2001–2006) (14)

               —

               Hercules (2004–2006) (15)

               —

               Inteligentna energija za Evropo (2003–2006) (16)

               —

               Life (2000–2006) (17)

               —

               Leonardo da Vinci II (2000–2006) (18)

               —

               Marco Polo (2003–2010) (19)

               —

               Media Plus (20)/Media Training (21) (2001–2006)

               —

               Varnejši internet plus (2005–2008) (22)

               —

               Šesti okvirni program RTR (2002–2006) (23)

               —

               Socrates II (2001–2006) (24)

               —

               Mladi (2000–2006) (25)

      (1)  Glej Sklep Sveta 2000/750/ES z dne 27. novembra 2000 o določitvi akcijskega programa Skupnosti za boj proti diskriminaciji (2001 do 2006) (UL L 303, 2.12.2000, str. 23).

      (2)  Glej Sklep Evropskega parlamenta in Sveta št. 50/2002/ES z dne 7. decembra 2001 o uvedbi akcijskega programa Skupnosti za spodbujanje sodelovanja med državami članicami za boj proti socialni izključenosti (UL L 10, 12.1.2002, str. 1).

      (3)  Glej Sklep Evropskega parlamenta in Sveta št. 20/2004/ES z dne 8. decembra 2003 o uvedbi splošnega okvira za financiranje ukrepov Skupnosti v podporo potrošniški politiki v letih 2004 do 2007 (UL L 5, 9.1.2004, str. 1).

      (4)  Glej Sklep Evropskega parlamenta in Sveta št. 791/2004/ES z dne 21. aprila 2004 o akcijskem programu Skupnosti za spodbujanje ustanov, ki so aktivne na evropski ravni, ter podpiranju posebnih dejavnosti na področju izobraževanja in usposabljanja (UL L 138, 30.4.2004, str. 31).

      (5)  Glej Sklep Sveta 2004/100/ES z dne 26. januarja 2004 o vzpostavitvi akcijskega programa Skupnosti za spodbujanje aktivnega evropskega državljanstva (državljanska udeležba) (UL L 30, 4.2.2004, str. 6).

      (6)  Glej Sklep Evropskega parlamenta in Sveta št. 1786/2002/ES z dne 23. septembra 2002 o sprejetju programa ukrepov Skupnosti na področju javnega zdravja (2003–2008) (UL L 271, 9.10.2002, str. 1).

      (7)  Glej Sklep Evropskega parlamenta in Sveta št. 508/2000/ES z dne 14. februarja 2000 o uvedbi programa Kultura 2000 (UL L 63, 10.3.2000, str. 1) in Sklep Evropskega parlamenta in Sveta št. 626/2004/ES z dne 31. marca 2004 o spremembah Sklepa št. 508/2000/ES o uvedbi programa Kultura 2000 (UL L 99, 3.4.2004, str. 3).

      (8)  Glej Sklep Evropskega parlamenta in Sveta št. 253/2003/ES z dne 11. februarja 2003 o sprejetju akcijskega programa za carino v Skupnosti (Carina 2007) (UL L 36, 12.2.2003, str. 1).

      (9)  Glej Sklep Evropskega parlamenta in Sveta št. 803/2004/ES z dne 21. aprila 2004 o sprejetju akcijskega programa Skupnosti (2004 do 2008) za preprečevanje nasilja nad otroki, mladimi in ženskami in boj proti njemu ter za zaščito žrtev in ogroženih skupin (program Daphne II) (UL L 143, 30.4.2004, str. 1).

      (10)  Čaka na sprejetje – Glej COM(2004) 96 konč., 2004/0025 (COD).

      (11)  Glej Odločbo Evropskega parlamenta in Sveta št. 2318/2003/ES z dne 5. decembra 2003 o sprejetju večletnega programa (2004 do 2006) za učinkovito vključevanje informacijskih in komunikacijskih tehnologij (IKT) v sisteme izobraževanja in usposabljanja v Evropi (program eUčenje) (UL L 345, 31.12.2003, str. 9).

      (12)  Glej Sklep Evropskega parlamenta in Sveta št. 2317/2003/ES z dne 5. decembra 2003 o programu za izboljšanje kakovosti visokošolskega izobraževanja in spodbujanje medkulturnega razumevanja s sodelovanjem s tretjimi državami (Erasmus Mundus) (2004 do 2008) (UL L 345, 31.12.2003, str. 1).

      (13)  Glej Sklep Evropskega parlamenta in Sveta št. 2235/2002/ES z dne 3. decembra 2002 o sprejetju programa Skupnosti za boljše delovanje davčnih sistemov na notranjem trgu (Program Fiscalis) (2003–2007) (UL L 341, 17.12.2002, str. 1)

      (14)  Glej Odločbo Sveta št. 2001/51/ES z dne 20. decembra 2000 o določitvi programa v zvezi z okvirno strategijo Skupnosti za enakost spolov (2001–2005) (UL L 17, 19.1.2001, str. 22).

      (15)  Glej Sklep Evropskega parlamenta in Sveta št. 804/2004/ES z dne 21. aprila 2004 o delovnem programu Skupnosti za spodbujanje dejavnosti na področju zaščite finančnih interesov Skupnosti (program Hercules) (UL L 143, 30.4.2004, str. 9).

      (16)  Glej Sklep Evropskega parlamenta in Sveta št. 1230/2003/ES z dne 26. junija 2003 o sprejetju večletnega akcijskega programa na področju energije: „Inteligentna energija – Evropa“ (2003–2006) (UL L 176, 15.7.2003, str. 29).

      (17)  Glej Uredbo Evropskega parlamenta in Sveta (ES) št. 1655/2000 z dne 17. julija 2000 o finančnem instrumentu za okolje (LIFE) (UL L 192, 28.7.2000, str. 1), kakor je bila spremenjena z Uredbo (ES) št. 1682/2003 (UL L 308, 5.10.2004, str. 1).

      (18)  Glej Sklep Sveta št. 1999/382/ES z dne 26. aprila 1999 o izvedbi druge faze delovnega programa poklicnega usposabljanja Skupnosti „Leonardo da Vinci“ (UL L 146, 11.6.1999, str. 33).

      (19)  Glej Uredbo Evropskega parlamenta in Sveta (ES) št. 1382/2003 z dne 22. julija 2003 o dodeljevanju finančne pomoči Skupnosti za večjo okoljsko učinkovitost sistema tovornega prometa (program Marco Polo) (UL L 196, 2.8.2003, str. 1).

      (20)  Glej Popravek Odločbe Sveta 2000/821/ES z dne 20. decembra 2000 o izvajanju programa za spodbujanje razvoja, distribucije in promocije evropskih avdiovizualnih del (MEDIA Plus razvoj, distribucija in promocija) (2001–2005) (UL L 336, 30.12.2000, str. 82) (UL L 13, 17.1.2001, str. 32), kakor je bila spremenjena z Odločbo Evropskega parlamenta in Sveta št. 846/2004/ES (UL L 157, 30.4.2004, str. 4).

      (21)  Glej Sklep Evropskega parlamenta in Sveta št. 163/2001/ES z dne 19. januarja 2001 o izvajanju programa usposabljanja za strokovnjake v industriji evropskih avdiovizualnih programov (usposabljanje MEDIA) (2001–2005) (UL L 26, 27.1.2001, str. 1), kakor je bil spremenjen s Sklepom št. 845/2004 (UL L 157, 30.4.2004, str. 1).

      (22)  Čaka na sprejetje – Glej COM(2004) 91 konč., 2004/0023 (COD).

      (23)  Glej Sklep Evropskega parlamenta in Sveta št. 1513/2002/ES z dne 27. junija 2002 o šestem okvirnem programu Evropske skupnosti na področju raziskav, tehnološkega razvoja in predstavitvenih dejavnosti, ki prispeva k oblikovanju Evropskega raziskovalnega prostora in k inovacijam (2002–2006) (UL L 232, 29.8.2002, str. 1).

      (24)  Glej Sklep Evropskega parlamenta in Sveta št. 253/2000/ES z dne 24. januarja 2000 o uvedbi druge faze akcijskega programa Skupnosti na področju izobraževanja „Socrates“ (UL L 28, 3.2.2000, str. 1).

      (25)  Glej Sklep Evropskega parlamenta in Sveta št. 1031/2000/ES z dne 13. aprila 2000 o uvedbi akcijskega programa Skupnosti „Mladi“ (UL L 117, 18.5.2000, str. 1).


title: Sklep št. 938/2010/EU Evropskega parlamenta in Sveta z dne 20. oktobra 2010 o zagotavljanju makrofinančne pomoči Republiki Moldaviji

text:
               21.10.2010

               SL

               Uradni list Evropske unije

               L 277/1

         SKLEP št. 938/2010/EU EVROPSKEGA PARLAMENTA IN SVETA
   z dne 20. oktobra 2010
   o zagotavljanju makrofinančne pomoči Republiki Moldaviji
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije in zlasti člena 212 Pogodbe,
   ob upoštevanju predloga Evropske komisije,
   po posredovanju osnutka zakonodajnega akta nacionalnim parlamentom,
   v skladu z rednim zakonodajnim postopkom (1),
   ob upoštevanju naslednjega:

               (1)

               Odnosi med Republiko Moldavijo (v nadaljnjem besedilu: Moldavija) in Evropsko unijo se razvijajo v okviru evropske sosedske politike. Skupnost in Moldavija sta se leta 2005 dogovorili o akcijskem načrtu evropske sosedske politike, v katerem so opredeljene srednjeročne prednostne naloge v odnosih med EU in Moldavijo. Okvir navedenih dvostranskih odnosov dodatno krepi pred kratkim vzpostavljeno vzhodno partnerstvo. Evropska unija in Moldavija se od januarja 2010 pogajata o pridružitvenem sporazumu, ki naj bi nadomestil veljavni Sporazum o partnerstvu in sodelovanju.

               (2)

               Gospodarstvo Moldavije je resno prizadela mednarodna finančna kriza, kar se kaže v velikem zmanjšanju proizvodnje, slabšanju fiskalnega položaja in naraščanju potreb po zunanjem financiranju.

               (3)

               Stabilizacijo in okrevanje gospodarstva v Moldaviji podpira finančna pomoč Mednarodnega denarnega sklada (MDS). Dogovor z MDS glede financiranja za Moldavijo je bil odobren 29. januarja 2010.

               (4)

               Moldavija je zaradi slabšanja gospodarskih razmer in napovedi zaprosila za makrofinančno pomoč Unije.

               (5)

               Ker v obdobju 2010-2011 v plačilni bilanci Moldavije ostaja finančna vrzel, se makrofinančna pomoč šteje za ustrezen odgovor na njeno zahtevo, da bi se podprla gospodarska stabilizacija v povezavi s sedanjim programom MDS. Po pričakovanjih naj bi ta makrofinančna pomoč prispevala tudi k zmanjšanju potreb po zunanjem financiranju državnega proračuna.

               (6)

               Makrofinančna pomoč Unije ne bi smela le dopolnjevati programov in virov MDS in Svetovne banke, temveč bi morala zagotoviti dodano vrednost vključenosti Unije.

               (7)

               Komisija bi morala zagotoviti, da je makrofinančna pomoč Unije pravno in dejansko skladna z ukrepi, sprejetimi na različnih področjih zunanjih ukrepov, in drugimi ustreznimi politikami Unije.

               (8)

               Posebni cilji makrofinančne pomoči Unije bi morali biti povečanje učinkovitosti, preglednosti in odgovornosti. Komisija bi morala te cilje redno spremljati.

               (9)

               Pogoji, na podlagi katerih se zagotavlja makrofinančna pomoč Unije, bi morali odražati glavna načela in cilje politike Unije do Moldavije.

               (10)

               Za zagotovitev učinkovite zaščite finančnih interesov Unije, povezanih s to makrofinančno pomočjo, mora Moldavija sprejeti ustrezne ukrepe za preprečevanje goljufij, korupcije in drugih nepravilnosti v zvezi s to pomočjo ter za boj proti tem pojavom. Prav tako mora Komisija opravljati ustrezne nadzore in Računsko sodišče ustrezne revizije.

               (11)

               Sprostitev makrofinančne pomoči Unije ne vpliva na pristojnosti proračunskega organa.

               (12)

               Makrofinančno pomoč Unije bi morala upravljati Komisija. Z namenom zagotoviti Evropskemu parlamentu in Ekonomsko-finančnemu odboru možnost spremljanja izvajanja tega sklepa, bi ju Komisija morala redno obveščati o razvoju dogajanj v zvezi s pomočjo in posredovati ustrezne dokumente.

               (13)

               V skladu s členom 291 Pogodbe o delovanju Evropske unije se pravila in splošna načela, ki zadevajo nadzorne mehanizme držav članic za izvajanje izvedbenih pooblastil Komisije, določijo vnaprej z uredbo, sprejeto v skladu z rednim zakonodajnim postopkom. Do sprejetja te nove uredbe se še naprej uporablja Sklep Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (2), razen regulativnega postopka s pregledom, ki se ne uporablja –

         SPREJELA NASLEDNJI SKLEP:
   Člen 1
   1.   Unija da Moldaviji na voljo makrofinančno pomoč v obliki dodelitve nepovratnih sredstev v višini največ 90 milijonov EUR, da bi podprla gospodarsko stabilizacijo Moldavije ter zmanjšala njene plačilnobilančne in proračunske potrebe, opredeljene v sedanjem programu MDS.
   2.   Sprostitev makrofinančne pomoči Unije upravlja Komisija v skladu s sporazumi ali dogovori, sklenjenimi med MDS in Moldavijo, in v skladu z glavnimi načeli in cilji gospodarske reforme, določenimi v Sporazumu o partnerstvu in sodelovanju med EU in Moldavijo ter akcijskem načrtu EU-Moldavija. Komisija redno obvešča Evropski parlament in Ekonomsko-finančni odbor o dejavnostih, povezanih z upravljanjem pomoči, in jima posreduje ustrezne dokumente.
   3.   Makrofinančna pomoč Unije se da na voljo za dve leti in šest mesecev, z začetkom na prvi dan po začetku veljavnosti memoranduma o soglasju iz člena 2(1).
   Člen 2
   1.   Komisija je pooblaščena, da se v skladu s svetovalnim postopkom iz člena 5(2) dogovori z organi Moldavije o pogojih gospodarske politike v zvezi z makrofinančno pomočjo Unije, ki se določijo v memorandumu o soglasju, ki vključuje časovni okvir za njihovo izpolnjevanje (v nadaljnjem besedilu: memorandum o soglasju). Pogoji so skladni s sporazumi ali dogovori, sklenjenimi med MDS in Moldavijo, in glavnimi načeli in cilji gospodarske reforme, določenimi v Sporazumu o partnerstvu in sodelovanju med EU in Moldavijo ter akcijskem načrtu EU-Moldavija. S temi načeli in cilji se skuša povečati učinkovitost, preglednost in odgovornost pomoči, zlasti glede sistemov za upravljanje javnih financ v Moldaviji. Komisija redno spremlja napredek pri doseganju teh ciljev. Podrobni finančni pogoji pomoči se določijo v sporazumu o donaciji, o katerem se dogovorijo Komisija in organi Moldavije.
   2.   Med izvajanjem makrofinančne pomoči Unije Komisija spremlja zanesljivost finančnih ureditev, upravnih postopkov ter mehanizmov notranje in zunanje kontrole v Moldaviji, ki zadevajo to pomoč in izpolnjevanje dogovorjenega časovnega okvira.
   3.   Komisija redno preverja, ali so gospodarske politike Moldavije v skladu s cilji makrofinančne pomoči Unije in ali se zadovoljivo izpolnjujejo dogovorjeni pogoji gospodarske politike. Komisija pri tem tesno sodeluje z MDS in Svetovno banko ter po potrebi z Ekonomsko-finančnim odborom.
   Člen 3
   1.   V skladu s pogoji iz odstavka 2 da Komisija Moldaviji na voljo makrofinančno pomoč Unije v najmanj treh obrokih. Višina obrokov se določi v memorandumu o soglasju.
   2.   Komisija se odloči o začetku izplačevanja obrokov na podlagi zadovoljivega izpolnjevanja pogojev gospodarske politike, dogovorjenih v memorandumu o soglasju. Od vključno drugega obroka dalje se obrok izplača najhitreje tri mesece po izplačilu prejšnjega obroka.
   3.   Sredstva Unije se izplačajo Nacionalni banki Moldavije. V skladu z določbami, ki se sprejmejo v memorandumu o soglasju, vključno s potrditvijo preostalih potreb po financiranju proračuna, se lahko sredstva Unije nakažejo v državno blagajno Moldavije kot končnemu upravičencu.
   Člen 4
   Makrofinančna pomoč Unije se izvaja v skladu z določbami Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), in njenimi izvedbenimi pravili (4). V memorandumu o soglasju in sporazumu o donaciji, ki se skleneta z organi Moldavije, se določijo zlasti posebni ukrepi, ki jih mora Moldavija izvajati za preprečevanje goljufij, korupcije in drugih nepravilnosti v zvezi s pomočjo ter za boj proti tem pojavom. Da se zagotovi večja preglednost pri upravljanju in izplačevanju sredstev Unije, se v memorandumu o soglasju in sporazumu o donaciji zagotovi tudi nadzor, ki ga opravlja Komisija, vključno z Evropskim uradom za boj proti goljufijam, s pravico do pregledov in inšpekcij na kraju samem. Prav tako se zagotovijo revizije, ki jih opravlja Računsko sodišče, po potrebi tudi na kraju samem.
   Člen 5
   1.   Komisiji pomaga odbor.
   2.   Pri sklicevanju na ta odstavek se uporabljata člena 3 in 7 Sklepa 1999/468/ES, ob upoštevanju določb člena 8 Sklepa.
   Člen 6
   1.   Komisija Evropskemu parlamentu in Svetu vsako leto do 31. avgusta predloži poročilo o izvajanju tega sklepa v predhodnem letu, skupaj z oceno njegovega izvajanja. V poročilu se opiše povezava med pogoji politike, določenimi v memorandumu o soglasju, tekočo gospodarsko in fiskalno uspešnostjo Moldavije ter odločitvijo Komisije o izplačevanju obrokov pomoči.
   2.   Najpozneje dve leti po izteku obdobja veljavnosti iz člena 1(3) Komisija predloži Evropskemu parlamentu in Svetu poročilo o naknadni oceni.
   Člen 7
   Ta sklep začne veljati dan po objavi v Uradnem listu Evropske unije.

      V Strasbourgu, 20. oktobra 2010

            Za Evropski parlament

            Predsednik

         J. BUZEK

            Za Svet

            Predsednik

         O. CHASTEL

      (1)  Stališče Evropskega parlamenta z dne 7. septembra 2010 (še ni objavljeno v Uradnem listu) in odločitev Sveta z dne 11. oktobra 2010.

      (2)  UL L 184, 17.7.1999, str. 23.

      (3)  UL L 248, 16.9.2002, str. 1.

      (4)  Uredba Komisije (ES, Euratom) št. 2342/2002 z dne 23. decembra 2002 o določitvi podrobnih pravil za izvajanje Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (UL L 357, 31.12.2002, str. 1).


title: Izvedbeni sklep Sveta (EU) 2016/543 z dne 15. februarja 2016 o odobritvi programa za prilagoditev za Grčijo (2015/1182)

text:
               7.4.2016

               SL

               Uradni list Evropske unije

               L 91/26

         IZVEDBENI SKLEP SVETA (EU) 2016/543
   z dne 15. februarja 2016
   o odobritvi programa za prilagoditev za Grčijo (2015/1182) (1)

   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 472/2013 Evropskega parlamenta in Sveta z dne 21. maja 2013 o okrepitvi gospodarskega in proračunskega nadzora v državah članicah euroobmočja, ki so jih prizadele ali jim grozijo resne težave v zvezi z njihovo finančno stabilnostjo (2), in zlasti člena 7(2) Uredbe,
   ob upoštevanju predloga Evropske komisije,
   ob upoštevanju naslednjega:

               (1)

               Uredba (EU) št. 472/2013 določa pravila za odobritev programa za makroekonomsko prilagoditev za državo članico, ki prejema finančno pomoč, tudi iz Evropskega mehanizma za finančno stabilizacijo (v nadaljnjem besedilu: EFSM). Ta pravila morajo biti skladna z določbami Uredbe Sveta (EU) št. 407/2010 (3) o vzpostavitvi Evropskega mehanizma za finančno stabilizacijo.

               (2)

               Grčiji je bila dodeljena finančna pomoč iz EFSM z Izvedbenim sklepom Sveta (EU) 2016/542 (4) o dodelitvi kratkoročne finančne pomoči Unije Grčiji.

               (3)

               Zaradi doslednosti bi bilo treba program za makroekonomsko prilagoditev za Grčijo v skladu z Uredbo (EU) št. 472/2013 odobriti s sklicevanjem na ustrezne določbe Izvedbenega sklepa (EU) 2016/542 –

         SPREJEL NASLEDNJI SKLEP:
   Člen 1
   Ukrepi, določeni v členu 3(3) Izvedbenega sklepa (EU) 2016/542, ki jih sprejme Grčija kot del svojega programa za prilagoditev, so odobreni.
   Člen 2
   Ta sklep začne učinkovati z dnem uradne obvestitve.
   Člen 3
   Ta sklep je naslovljen na Helensko republiko.
   Člen 4
   Ta sklep se objavi v Uradnem listu Evropske unije.

      V Bruslju, 15. februarja 2016

            Za Svet

            Predsednik

         M.H.P. VAN DAM

      (1)  Ta akt je bil prvotno sprejet samo v angleščini in je bil objavljen v UL L 192, 18.7.2015, str. 19.

      (2)  UL L 140, 27.5.2013, str. 1.

      (3)  Uredba Sveta (EU) št. 407/2010 z dne 11. maja 2010 o vzpostavitvi Evropskega mehanizma za finančno stabilizacijo (UL L 118, 12.5.2010, str. 1).

      (4)  Glej stran 22 tega Uradnega lista.